**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 9 Ιουλίου 2020, ημέρα Πέμπτη και ώρα 10.05΄στην Αίθουσα Γερουσίας της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Μάξιμου Χαρακόπουλου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις» (4η συνεδρίαση – β΄ ανάγνωση).

Στη συνεδρίαση παρέστησαν ο κ. Κυριάκος Πιερρακάκης, Υπουργός Ψηφιακής Διακυβέρνησης, ο κ. Γρηγόρης Ζαριφόπουλος, Υφυπουργός Ψηφιακής Διακυβέρνησης, ο κ. Γεώργιος Γεωργαντάς, Υφυπουργός Ψηφιακής Διακυβέρνησης, η κυρία Δόμνα – Μαρία Μιχαηλίδου, Υφυπουργός Εργασίας και Κοινωνικών Υποθέσεων, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κελέτσης Σταύρος, Κοτρωνιάς Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Ταγαράς Νικόλαος, Τσιγκρής Άγγελος, Χαρακόπουλος Μάξιμος, Χιονίδης Σάββας, Αυλωνίτης Αλέξανδρος – Χρήστος, Γεροβασίλη Όλγα, Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Φωτίου Θεανώ, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Τριανταφυλλίδης Αλέξανδρος (Αλέκος), Γιαννακοπούλου Κωνσταντίνα (Νάντια), Κωνσταντόπουλος Δημήτριος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Συντυχάκης Εμμανουήλ, Μυλωνάκης Αντώνιος και Χήτας Κωνσταντίνος.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλημέρα σας. Αρχίζει η συνεδρίαση της Διαρκούς Επιτροπής Δημόσιας Διοίκησης Δημόσιας Τάξης και Δικαιοσύνης της Βουλής με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Διακυβέρνησης «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις».

Είναι η τέταρτη συνεδρίαση της Επιτροπής μας, η β΄ ανάγνωση με την οποία ολοκληρώνεται η επεξεργασία του νομοσχεδίου και στην οποία είθισται, η Κυβέρνηση να ανακοινώνει, αν έχει νομοτεχνικές βελτιώσεις ή αν κάνει δεκτές παρατηρήσεις και διορθώσεις, που έχουν λεχθεί από τους βουλευτές, που μετέχουν στην Επιτροπή ή τους φορείς που έλαβαν το λόγο στο νομοσχέδιο.

Λοιπόν, εάν δεν υπάρχει κάτι από πλευράς Κυβέρνησης, να δώσω τον λόγο στον Εισηγητή της Πλειοψηφίας, κ. Νικόλαο Ταγαρά.

Κύριε Ταγαρά, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Εισηγητής της Πλειοψηφίας):** Κυρίες και κύριοι συνάδελφοι, νομίζω ότι ο διάλογος ήταν εξαντλητικός. Όλα τα θέματα αναπτύχθηκαν διεξοδικά. Παρακολουθήσαμε και ακούσαμε και τις παρατηρήσεις, προτάσεις των φορέων που στην πλειοψηφία τους ή σχεδόν όλοι νομίζω ότι, καταρχήν, είδαν θετικά τις αλλαγές, που εξελίσσονται με το σχέδιο νόμου, που συζητάμε στην Επιτροπή μας. Είναι αλήθεια - γιατί συζητούμε για αλλαγές - ότι κινούνται τόσο γρήγορα τα πράγματα και είναι τόσα πολλά, τα οποία συμβαίνουν, που είμαστε αναγκασμένοι αυτές τις ταχύτητες και τις εξελίξεις, να τις παρακολουθούμε και τα αντανακλαστικά μας να είναι και γρήγορα, αλλά και αποτελεσματικά, στο να προλαμβάνουν καταστάσεις, στο να διευκολύνουν και να επιταχύνουν διαδικασίες, στο να απλοποιούν πράγματα, στο να διευκολύνουν, τελικά, τον πολίτη στις συναλλαγές του με το Δημόσιο και τις Δημόσιες Υπηρεσίες.

Είναι αλήθεια ότι είμαστε, ήδη, στην ψηφιακή εποχή που έντονα εξελίσσεται στην πατρίδα μας μετά από πολλές καθυστερήσεις και, σίγουρα, μέσα από την πίεση της πανδημίας αναδείχθηκαν - όπως είπα και στις προηγούμενες τοποθετήσεις μου – ανάγκες, αλλά και ελλείψεις. Χαίρομαι, όμως, που το Υπουργείο Ψηφιακής Διακυβέρνησης κάθε μέρα, όχι μόνο με αυτό το σχέδιο νόμου που συζητούμε στην Επιτροπή μας, αλλά κάθε μέρα αποδεικνύει στην πράξη πόσο σημαντικό έργο επιτελεί, στο να βοηθήσει, στο να απλοποιήσει, στο να διευκολύνει τον πολίτη απέναντι στις συναλλαγές του με το Δημόσιο.

Και με αυτή την έννοια, κύριε Υπουργέ το είπα και θα το επαναλαμβάνω και σε εσάς και στους Υφυπουργούς και στα στελέχη, έχετε τα συγχαρητήριά μας, διότι βλέπω μια ομάδα ουσιαστική, με γνώση, με ικανότητες και με αποτέλεσμα που αποδεικνύεται κάθε μέρα.

Το τελευταίο, οι ηλεκτρονικές συναλλαγές και για θέματα μεταβιβάσεων, όπως είναι γονικές παροχές, δωρεές και όλες αυτές οι διαδικασίες, που ταλαιπωρούσαν για χρόνια, δίνεται η δυνατότητα και αυτές να υποβάλλονται ηλεκτρονικά και με άλλους εναλλακτικούς τρόπους, ανάλογα με τις δυνατότητες που έχει ο κάθε πολίτης. Γι’ αυτό είπα ότι κάθε μέρα αποδεικνύεται στην πράξη ότι η ψηφιακή επανάσταση στην πατρίδα μας είναι εδώ και εξελίσσεται καθημερινά.

Σε ότι αφορά στις παρεμβάσεις, διορθώσεις και συμπληρώσεις στον νόμο που η προηγούμενη Κυβέρνηση ψήφισε, τον ν.4487/2017 που έρχεται να καλύψει κενά, να τροποποιήσει και να συμπληρώσει, αλλά και μέσα από την λειτουργία του που αναδείχθηκαν αναγκαίες τροποποιήσεις, αλλαγές και συμπληρώσεις, έρχεστε εδώ να καλύψετε τέτοια κενά για να αναδείξετε, όπως πολύ σωστά είπατε, την Ελλάδα μας, την πατρίδα μας που είναι ένα φυσικό κινηματογραφικό στούντιο, δικές σας είναι οι λέξεις, κύριε Υπουργέ και τις επαναλαμβάνω και εγώ, γιατί, πράγματι, έχουμε πολλές φυσικές δυνατότητες, πολλές ομορφιές και ένα τεράστιο και πλούσιο ανθρώπινο δυναμικό, που αν αξιοποιήσουμε σωστά και αν δώσουμε κίνητρα και ευκαιρίες, μπορούμε να πολλαπλασιάσουμε αποτελέσματα σ’ αυτή την κρίσιμη προσαρμογή και μετάβαση από μια παλιά εποχή σε μια ψηφιακή εποχή, αλλά και μια κοινωνία, που απαιτεί γρήγορη διέξοδο από τις δυσκολίες, που και η τελευταία πανδημία δημιούργησε.

Με αυτές τις παρατηρήσεις δίνονται οι δυνατότητες μέσα από τις μειώσεις των ελάχιστων επιλέξιμων δαπανών - και αναφέρομαι στην παραγωγή οπτικοακουστικών έργων - αλλά και από την αύξηση των ενισχύσεων, δηλαδή των ποσοστών ενίσχυσης των παραγωγών, να μπορεί να γίνει πιο «ελκυστικό το τοπίο». Να δοθούν περισσότερες ευκαιρίες μέσα από το πλαίσιο που διαμορφώνουμε, μέσα από το παρόν νομοσχέδιο και να δώσουμε τη δυνατότητα μέσα από τις παραγωγές και τα έργα, είτε από ξένους επενδυτές στο χώρο των οπτικοακουστικών παραγωγών είτε και από εγχώριους επενδυτές μέσα από αυτά τα οποία αναδιαμορφώνετε και τα πρόσθετα κίνητρα και τις ενισχύσεις που δίνετε αυξάνοντας τα ποσοστά ενίσχυσης, που στην περίπτωση των παραγωγών οπτικοακουστικών έργων, αυξάνεται το ποσοστό από τα 35% στο 40% και όταν υπάρχει δύσκολη παραγωγή, όλες οι ενισχύσεις φτάνουν μέχρι το ύψος του 70% που υπάρχει και σήμερα. Αυτά είναι μερικά αντιπροσωπευτικά και ενδεικτικά της φιλοσοφίας που εκφράζεται μέσα από αυτό το νομοσχέδιο και τις αλλαγές τις οποίες προτείνετε. Όπως, επίσης, οι απλοποιήσεις σε ότι αφορά την υποβολή και αξιολόγηση αιτήσεων υπαγωγής στο καθεστώς ενίσχυσης, αλλά και στην επιτάχυνση της διαδικασίας αξιολόγησης των επενδυτικών σχεδίων και αυτό που για πρώτη φορά κάνετε με την χορήγηση και με την έκδοση της προσωρινής βεβαίωσης, όπου δίνεται η δυνατότητα να πιστοποιούνται εργασίες οι οποίες, βεβαίως, προβλέπονται και είναι σύμφωνες με την απόφαση υπαγωγής, είναι μια σημαντική διευκόλυνση στον παραγωγό, για να μπορέσει να εξελίξει ,αλλά και να επιταχύνει τη διαδικασία ολοκλήρωσης όλου του έργου που έχει αναλάβει.

Ακόμη το ότι θα δημοσιεύονται οι αποφάσεις των ενισχύσεων μόνο στον ιστότοπο «ΔΙΑΥΓΕΙΑ» χωρίς να απαιτείται, πλέον, η δημοσίευση της περίληψης των σχετικών αποφάσεων στην Εφημερίδα της Κυβέρνησης με στόχο την απλοποίηση της όλης διαδικασίας.

Σε ότι αφορά το θέμα της Ενιαίας Ψηφιακής Πύλης της Δημόσιας Διοίκησης, διότι έρχεστε να συμπληρώσετε υπηρεσίες, σημαντική είναι η άυλη συνταγογράφηση που μέσα στον κορωνοϊό και με αφορμή τη δυσκολία, βάλετε μια πρόσθετη υπηρεσία μέσα στο σύστημα πρωτοβάθμιας φροντίδας υγείας. Είναι μια σημαντική παρέμβαση και η μονιμοποίηση αυτής της διαδικασίας, χωρίς να χρειάζεται ο ασθενής να έρθει σε επαφή με το γιατρό, πολύ περισσότερο τώρα, που οι συνθήκες εξακολουθούν να είναι δύσκολες και υπάρχουν ιδιαιτερότητες ειδικά στις ευπαθείς κοινωνικές ομάδες. Είναι κι αυτό μια σημαντική παρέμβαση στην κατεύθυνση της ψηφιακής διακυβέρνησης, αλλά και της προστασίας της δημόσιας υγείας.

Σε ότι αφορά επιπλέον τη διευκόλυνση των συναλλαγών των πολιτών με τον ΕΟΠΥΥ, όπου η υποβολή αίτησης αλλά και τα δικαιολογητικά για την αποζημίωση δαπανών ειδικών θεραπειών παιδιών και άλλων ομάδων και εφήβων, να μπορούν να πραγματοποιούνται μέσα από την Ενιαία Ψηφιακή Πύλη της Δημόσιας Διοίκησης, είναι άλλη μία παροχή υπηρεσίας διευκολύνοντας τον πολίτη, στερώντας και φεύγοντας από δύσκολες καταστάσεις.

Όπως, επίσης, η ηλεκτρονική διαδικασία μέσα από την ψηφιακή αποτύπωση και την υπηρεσία eDiplomas της Ενιαίας Ψηφιακής Πύλης της Δημόσιας Διοίκησης και η άντληση στοιχείων που αφορούν στο εκπαιδευτικό πτυχίο, οποιουδήποτε από όλα τα επιστημονικά και εκπαιδευτικά Ιδρύματα, αλλά και από τον ΔΟΑΤΑΠ, να μπορούν να αντλούν ηλεκτρονικά το πιστοποιητικό που θα δηλώνει το πτυχίο του και τις γνώσεις του, μέσα από τη διασύνδεση όλων των εκπαιδευτικών Ιδρυμάτων και χωρίς να μετακινηθεί κανείς και χωρίς να χρειάζεται βάση και έγχαρτη μορφή τίτλων σπουδών. Είναι μια άλλη, εξ αποστάσεως, διευκόλυνση για μια πρόσθετη υπηρεσία, όταν μάλιστα, δίνεται η δυνατότητα της άντλησης νέων στοιχείων και από υπηρεσίες που μπορούν απευθείας να της ζητήσουν, χωρίς να κάνει τον ενδιάμεσο ο πολίτης που χρειάζεται αυτό το πιστοποιητικό και αυτή τη βεβαίωση.

Σε θέματα ψηφιακής επικοινωνίας των πολιτών και με στόχο να αυξηθούν οι παρεχόμενες υπηρεσίες, είναι σημαντική η δημιουργία της υπηρεσίας συντονισμού της Ενιαίας Ψηφιακής Πύλης στο επίπεδο της Γενικής Διεύθυνσης, η οποία υπάγεται στον Γενικό Γραμματέα του Υπουργείου Ψηφιακής Διακυβέρνησης, είναι σημαντικό το Εθνικό Μητρώο Επικοινωνίας πολιτών. Μια ενιαία μοναδική βάση δεδομένων, η οποία θα συμπληρώνεται με όλα τα στοιχεία ταχυδρομείου ή κινητού τηλεφώνου, ΑΦΜ και άλλων στοιχείων που θα ταυτοποιούν μοναδικά τον κάθε πολίτη, ούτως ώστε και μέσα από την διαλειτουργικότητα των υπηρεσιών και τη διασύνδεση των συστημάτων, θα δίνεται η δυνατότητα όλα αυτά τα στοιχεία που άπαξ και σε μία βάση θα κατατίθενται να μπορούν να ενημερώνουν πληροφοριακά οριζόντια, αλλά και κάθετα όλες τις δημόσιες υπηρεσίες, χωρίς να χρειάζεται ο πολίτης να δηλώνει τα ίδια στοιχεία και εδώ και εκεί και παραπέρα, όπως μέχρι σήμερα γινόταν. Και είναι υποχρεωμένος ο πολίτης αν οποιοδήποτε στοιχείο αλλάξει να το συμπληρώσει εντός 30 ημερών.

Όπως επίσης και σε άλλα θέματα. Θα σταθώ στο τελευταίο σημαντικό, κ. Πρόεδρε, που είναι η διασύνδεση του Εθνικού Μητρώου Ανηλίκων με το Εθνικό Μητρώο Υποψηφίων Αναδόχων Γονέων, για το Εθνικό Μητρώο Υποψηφίων Θετών Γονέων, μια σημαντική παρέμβαση που σίγουρα απλοποιεί και επιταχύνει, βοηθάει σε θέματα διαφάνειας, προλαμβάνει δυσάρεστες καταστάσεις - δεν ξέρω αν είναι εδώ η κυρία Υφυπουργός, η κυρία Μιχαηλίδου, νομίζω ότι θα έρθει για να εξηγήσεις περισσότερα πράγματα και να δώσει απαντήσεις, όπως ζητήθηκαν από αρκετά μέλη της Επιτροπής μας.

Νομίζω ότι είναι σημαντική αυτή η υπηρεσία, διότι έρχεται ένα θέμα να το βάλει μπροστά. Να προλαμβάνει καταστάσεις, να μην αφήνουμε σε δομές που δεν πληρούν προϋποθέσεις ασφάλειας για τα παιδιά, γιατί επικεφαλής και ως σημείο αναφοράς είναι τα παιδιά και ό,τι αφορά το συμφέρον των παιδιών, προς αυτή την κατεύθυνση και με αυτό τον στόχο εξελίσσονται όλα. Χαίρομαι, λοιπόν, και για τη δημιουργία αυτής της διάταξης η οποία εξελίσσεται.

Κυρίες και κύριοι, συνάδελφοι, όπως είπα και με αυτό θα κλείσω, χαίρομαι που η ψηφιακή εποχή για την πατρίδα μας και το ψηφιακό άλμα εξελίσσεται δυναμικά. Αυτό μας φέρνει πιο κοντά στις διεθνείς εξελίξεις, για να είμαστε και εμείς πρωταγωνιστές και να μπορούμε να αξιοποιούμε κάθε ευκαιρία η οποία εξελίσσεται και εξελίσσονται πολλά. Με αυτές τις παρατηρήσεις θέλω να σας καλέσω να υπερψηφίσουμε το παρόν σχέδιο νόμου. Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ. Κάτσης.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Κύριε Πρόεδρε, θα προσπαθήσω στην τέταρτη συνεδρίαση να είμαι συνοπτικός όπως ούτως ή άλλως είπατε και εσείς και έχουμε κιόλας και την προσπάθεια και εμείς οι υπόλοιποι βουλευτές, εκτός από τους πολιτικούς αρχηγούς, να τοποθετηθούμε σε αυτό το κρίσιμο νομοσχέδιο, που συζητείται αυτή τη στιγμή στην Ολομέλεια. Ως εκ τούτου λοιπόν, θα επικεντρωθώ κυρίως, στα ζητήματα και στις προτάσεις που έχουν βάλει κάποιες ενστάσεις ή έχουμε αναδείξει αντιπροτείνοντας κάποια ζητήματα και κάποιες λύσεις που το νομοσχέδιο πραγματεύεται.

Τρεις συνεδριάσεις λοιπόν. Ακούσαμε, τους εξωκοινοβουλευτικούς φορείς, διαβάσαμε και τα υπομνήματά τους και έχουμε θέσει κάποια πολύ συγκεκριμένα ζητήματα για τις διατάξεις που αφορούν το εθνικό κέντρο οπτικοακουστικών μέσων. Μέχρι στιγμής και ενώ κλείνουν οι συνεδριάσεις των επιτροπών δεν έχουμε ακούσει τι από όλα αυτά υιοθετεί η πολιτική ηγεσία του Υπουργείου. Δηλαδή, ποιο θα είναι το σπλάχνο του νομοσχεδίου, που θα μπει στην Ολομέλεια και αν θα ενσωματώσει κάποιες αλλαγές ή κάποιες τροποποιήσεις. Μέχρι τώρα βλέπω ότι η τοποθέτηση από την ηγεσία του Υπουργείου τον Υπουργό και τους Υφυπουργούς είναι κάποιες αόριστες γενικεύσεις. Δηλαδή, ότι γενικώς και αορίστως το νομοσχέδιο βελτιώνει κινείται σε μία θετική κατεύθυνση, ότι προσπαθεί να πιάσει το νήμα από εκει που το άφησε η κυβέρνηση του Σύριζα και λοιπά. Όμως, επί της ουσίας έχουμε θέσει κάποια πολύ συγκεκριμένα ζητήματα και έρχομαι να τα θέσω αναλυτικά.

Ξεκινάω αρχής γενομένης από τους φορείς. Ξέρετε είχαμε ζητήσει να προσκληθούν φορείς εκτός των άλλων και η Αρχή Προστασίας Δεδομένων Προσωπικού Χαρακτήρα και θέσαμε και ζητήματα για το που έπρεπε να τοποθετηθεί η αρχή για κάποια άρθρα του νομοσχεδίου. Η Αρχή δεν ήρθε στην συνεδρίαση των φορέων και έστειλε ένα υπόμνημα όπου όπως εξηγεί δεν πρόλαβε να επεξεργαστεί τα άρθρα που την αφορούν όπως είναι η άυλη συνταγογράφηση, η ταυτοποίηση του αριθμού κινητού τηλεφώνου, για να διατυπώσει όπως λέει εμπεριστατωμένη άποψη. Γιατί δεν πρόλαβε όμως; Τίθεται ένα ζήτημα. Μήπως γιατί ουδέποτε αρμοδίως της ζητήθηκε να διατυπώσει γνώμη με θεσμικό τρόπο σύμφωνα με το άρθρο 57 παράγραφος 1 γ του κανονισμού προστασίας προσωπικών δεδομένων και άρθρο 13 παράγραφος 1 του 4624/2019. Γιατί η Αρχή παρέχει γνώμη για κάθε ρύθμιση που πρόκειται να συμπεριληφθεί σε νόμο ή σε κανονιστική πράξη, η οποία αφορά επεξεργασία δεδομένων προσωπικού χαρακτήρα.

Άρα, λοιπόν επειδή δεν έχουμε τοποθέτηση - για να διαλυθούν οι αμφιβολίες και οι ανησυχίες στους πολίτες, για το πώς και με ποιο τρόπο γίνεται ταυτοποίηση, για το αν υπάρχει πρόβλημα με την άυλη συνταγογράφηση - από την Αρχή, αλλά δεν έχουμε ούτε από την ηγεσία του Υπουργείου, εγώ το επαναφέρω το θέμα και λέω.

Πρώτα- πρώτα, στο ζήτημα του Μητρώου Πολιτών. Δεν πρέπει ο πολίτης να έχει το δικαίωμα - εκτός από το γεγονός να υπάρχει δεύτερος παράγοντας ταυτοποίησης, μέσω του ηλεκτρονικού τραπεζικού συστήματος - κάποιος πολίτης, που ανησυχεί, που έχει αμφιβολίες, εν πάση περιπτώσει, που δεν θέλει, είναι επιλογή του να του δώσει το κράτος τη δυνατότητα να διπλοταυτοποιηθεί μέσω μιας δημόσιας υπηρεσίας; Και νομίζω, ότι αυτό πρέπει να προβλεφθεί στο σχέδιο νόμου. Δηλαδή, πρέπει να δοθεί η δυνατότητα στον πολίτη, άπαξ, να πάει σε μία δημόσια υπηρεσία, σε μία ΔΟΥ, σε ένα ΚΕΠ, προκειμένου να ταυτοποιηθεί. Να το έχει, λοιπόν, αυτό το δικαίωμα και όχι το κράτος να ομολογεί, ότι αναγκαίο είναι να περάσει μέσα από τη πλατφόρμα του web banking. Άρα, νομίζω, ότι πρέπει να προβλεφθεί και αυτό.

Ένα δεύτερο, για την άυλη συνταγογράφηση. Ξέρετε, επειδή η Αρχή δεν τοποθετήθηκε, για να ακούσουμε και να γνωρίζουμε και δεν έχει μπει στην ουσία του νομοσχεδίου με το υπόμνημα, αυτό το οποίο με προβληματίζει, ξέρετε, από τις πρώτες μέρες κιόλας, μετά τις προγραμματικές δηλώσεις, όταν αναλάβατε, κύριοι της κυβέρνησης, πέρυσι, είχαμε τη Διεθνή Έκθεση Θεσσαλονίκης, όπου εκεί πέρα, έγινε η εξαγγελία από τον κ. Πρωθυπουργό, για την επένδυση ενός κολοσσού της φαρμακοβιομηχανίας, ενός αμερικανικού κολοσσού, της Pfizer, όπου θα φτιάξει στη Θεσσαλονίκη ένα μεγάλο data center, δηλαδή, ένα κέντρο ανάλυσης μεγάλων δεδομένων, big data. Αυτό, λοιπόν, θα μπορούσε να ανησυχήσει, σας το λέω ειλικρινά, τους πολίτες, όταν γνωρίζουμε, ότι πλέον, το κεφάλαιο αποτελεί ο ίδιος άνθρωπος και τα ίδια τα δεδομένα αποτελούν το κεφάλαιο, πάνω στο οποίο επενδύει και παράγει κέρδος ο ιδιωτικός τομέας. Άρα, λοιπόν, γιατί να μην ανησυχήσει και να σκεφτεί κανείς, ότι αν δεν διατηρούνται με την άυλη συνταγογράφηση ανωνυμία, αν δεν τηρούνται το τι ακριβώς πάθηση έχει ο κάθε πολίτης, τι ακριβώς συνταγογράφηση του παραχωρείται, γιατί, λοιπόν, να μη σκεφτεί κανείς, ότι θα μπορούσε, μέσω της άυλης συνταγογράφησης, να αποτελέσει την κρίσιμη μάζα πληροφορίας, προκειμένου μία επιχείρηση, ένας μεγάλος κολοσσός, να επεξεργαστεί αυτά τα δεδομένα και να προχωρήσει σε μία διαφορετική πολιτική, σε μία διαφορετική πολιτική στο χώρο του φαρμάκου ή σε μία διαφορετική πολιτική των ιδιωτικών ασφαλιστικών εταιρειών;

Άρα, λοιπόν, πρέπει να διαλυθούν αυτά, γιατί αυτά είναι κρίσιμα ζητήματα, για την ίδια τη λειτουργία της δημοκρατίας, για την ίδια τη λειτουργία των προσωπικών δεδομένων, για την ίδια τη λειτουργία των προσωπικών ελευθεριών, και πρέπει να διαλυθούν όλες οι αμφιβολίες. Πρέπει, λοιπόν, να προσέχουμε για τέτοια θεσμικά ζητήματα. Καλή η άυλη συνταγογράφηση, πάρα πολύ θετικό το μέτρο, μπορεί ωστόσο, το Υπουργείο και η Αρχή, η αρμόδια Αρχή, να διασφαλίσει, ότι αυτά τα δεδομένα δεν θα χρησιμοποιηθούν ως ανάλυση, εξόρυξη, δηλαδή, ανάλυση μεγάλων δεδομένων των πολιτών, για την κερδοφορία μεγάλων πολυεθνικών κολοσσών; Αυτό πρέπει να απαντηθεί, αν όχι σήμερα, εν ευθέτω χρόνο.

Δεύτερον, πάμε στο ζήτημα του ΕΚΟΜΕ. Στο άρθρο 5, κάναμε μία πρόταση και την επαναφέρω και στην τέταρτη συνεδρίαση, ζητάμε, το cash rebate,το ποσοστό επιχορήγησης, δηλαδή, το επιστροφής, πρέπει να ανέβει όχι από το 35% στο 40% όπως λέτε, στο 45%. Το ζήτησαν και οι φορείς, σας το είχαμε ζητήσει πρώτοι στην πρώτη συνεδρίαση και πρέπει να ανέβει στο 45%, γιατί είναι η χρυσή ευκαιρία και λόγω της πανδημίας, που έχει πληγεί ο κλάδος των οπτικοακουστικών, έχουν αρθεί όλοι οι περιορισμοί σχετικά με τις κρατικές ενισχύσεις, άρα, λοιπόν, τώρα είναι η χρυσή ευκαιρία, η χώρα να γίνει ανταγωνιστική στο κλάδο των οπτικοακουστικών παραγωγών. Να ανέβει, λοιπόν, κύριε Υπουργέ, σας ζητάμε να το δείτε θετικά, στο 45% το cash rebate, το ποσοστό επιχορήγησης. Μην υποκύψετε σε πιέσεις, δεν ξέρω, ενδεχομένως, άλλων υπουργείων κ.λπ., δείτε το θετικά. Είναι αναπτυξιακό μέτρο, προσελκύει ξένες παραγωγές, δίνει τη δυνατότητα να διαφημιστεί η Ελλάδα δωρεάν, παράγει τεράστια υπεραξία, τόσο όσον αφορά τον φυσικό μας πλούτο και τα τοπία μας, αλλά όσο και τη διαφήμιση της χώρας στο εξωτερικό.

Στο άρθρο 2, έκανα κάποιες παρατηρήσεις. Για παράδειγμα, μειώνεται το κατώτατο όριο των επιλέξιμων δαπανών, για μια σειρά επεισοδίων, στις 15.000 ευρώ ανά επεισόδιο, ενώ ήταν 30.000 ευρώ. Όπως καταλαβαίνει κανείς και αν δει, ότι η φετινή χρονιά που επιδότησε, μυθοπλασία, επιδότησε τηλεοπτικές σειρές, όπως είναι οι Άγριες Μέλισσες, το Έτερος Εγώ, χίλιες δυο άλλες σειρές, αυτές οι σειρές ήταν διαμάντια, τουλάχιστον πολιτιστικού και οπτικοακουστικού περιεχομένου και είχαν επεισόδια ακριβών παραγωγών.

Αν μειώσετε, λοιπόν, το όριο των δαπανών από τα 30 στα 15, τι κάνετε με αυτό; Πρώτα- πρώτα χαίρονται τα κανάλια, γιατί θα έχουν λιγότερα λεφτά να βάλουν και 40% - με βάση τη νομοθεσία που φέρνετε - θα επιδοτούνται από το κράτος για να παράγουν τηλεοπτικές σειρές χαμηλότερου επιπέδου από τις προηγούμενες. Και αν υιοθετήσετε, που δεν ξέρω, αν η κυρία Βούλτεψη, έδρασε κατόπιν συνεννόησης με την ηγεσία του Υπουργείου να προτείνει και τη μείωση του αριθμού των επεισοδίων από τα 100 στα 70, δεν ξέρω αν έδρασε αυτοβούλως ή ήταν σε συνεννόηση, αλλά και αυτό το θεωρούμε λάθος. Γιατί δεν πρέπει να επενδύσουμε σε οπτικοακουστικές παραγωγές ανεξαρτήτως ποιοτικού αποτελέσματος, ανεξαρτήτως πολιτιστικού προϊόντος, αμφίβολης ή οποιασδήποτε αξίας. Πρέπει να επενδύσουμε λοιπόν στις ακριβές παραγωγές. Πρέπει να επενδύσουμε στις σειρές που θα δώσουνε και θα ανοίξουν κύκλο εργασιών: σε ηθοποιούς, σε τεχνικούς, σε βοηθητικούς ηθοποιούς, σε σεναριογράφους και σκηνοθέτες. Πρέπει να επενδύσουμε σε τέτοιες σειρές, γιατί μιλάμε για κρατική επιχορήγηση. Δεν μπορεί, λοιπόν, με τα χρήματα των Ελλήνων φορολογουμένων να παράγουν τα κανάλια με «δωράκι» αμφιβόλου ποιότητας οπτικοακουστικό περιεχόμενο.

Άρθρο 3. Σας είπαμε, ότι προσπαθείτε να εντάξετε με το άρθρο 3, δικαιούχους και Νομικά Πρόσωπα Δημοσίου Δικαίου. Εδώ, αλλοιώνετε την ουσία του νόμου. Ο νόμος του ΕΚΟΜΕ δεν έγινε αορίστως και αυθαίρετα να ανακυκλώνει τα χρήματα εντός του δημοσίου. Δεν πρέπει ,δηλαδή, να ενταχθούν μέσα και Νομικά Πρόσωπα Δημοσίου Δικαίου. Δεν πρέπει! Πρέπει οπωσδήποτε να στοχεύσει ο νόμος στην προσέλκυση ιδιωτικών επενδύσεων και όχι να υπάρχει η δυνατότητα όποιος έχει πρόσβαση σε δημόσιο φορέα - φερ’ ειπείν στην ΕΡΤ ή οπουδήποτε - να μπορεί να παίρνει παραγωγές, και μάλιστα, να επιχορηγεί και το κράτος 40% των δαπανών. Άρα, λοιπόν, το θεωρούμε λάθος αυτό.

Στο άρθρο 7. Η αξιολόγηση των επενδυτικών σχεδίων από ιδιώτες. Δηλαδή, είναι «Γιάννης κερνάει Γιάννης πίνει». Αυτό το θεωρούμε λάθος. Πέρα από το γεγονός ότι υπάρχουν και νομοτεχνικά ζητήματα, γιατί στο άρθρο 109, του ν. 4622/2019 λέει «ύστερα από εισήγηση των Επιτροπών αξιολόγησης παραγράφου 2». Όμως, στην παράγραφο 3, του άρθρου 32 του νόμου, το οποίο δεν τροποποιείται με το παρόν νομοσχέδιο, συνεχίζει να ισχύει ότι «η Επιτροπή της παραγράφου 2 εισηγείται προς τον υπουργό για την τροποποίηση της απόφασης υπαγωγής». Η απορία είναι, πώς γίνεται η απόφαση υπαγωγής να είναι του οργάνου του άρθρου 109 του ν.4622, αλλά η τροποποίηση της να γίνεται με απόφαση υπουργού. Αυτό είναι μνημείο κακής νομοθέτησης.

Στο άρθρο 8. Αφήνετε κρατικές ενισχύσεις και είναι ουσιαστικής πολιτικής διαφοροποίησης και ταυτότητας και πολιτικής αντίληψης ζήτημα. Κρατικές ενισχύσεις δημόσιο χρήμα χωρίς δημοκρατικό έλεγχο, στα χέρια του διορισμένου ανθρώπου του Προέδρου του ΕΚΟΜΕ. Εμείς, δεν βάζουμε ζήτημα, και σας ακούμε κύριε Υπουργέ, στην πρώτη σας τοποθέτηση για την αξιοπιστία του ίδιου του προσώπου, δεν το βάλαμε ποτέ. Εμείς, μιλάμε θεσμικά, απολύτως θεσμικά, και λέμε, ότι πρέπει να έχει βαρύτητα και η απόφαση υπαγωγής, αλλά και η απόφαση για την ενίσχυση του οποιουδήποτε έργου οπτικοακουστικής παραγωγής. Άρα, λοιπόν, χρειάζεται να υπάρχει η βαρύτητα από την ίδια την ηγεσία του Υπουργείου. Δεν πρέπει, λοιπόν, ούτε να αναιρέσετε το διπλό έλεγχο και κατά την υπαγωγή και κατά την εκτέλεση και κατά την πληρωμή, ούτε, όμως, να φύγει από τη μέση το Υπουργείο. Είναι σημαντικό αυτό το ζήτημα.

Στο άρθρο 1, σας κάναμε και μια πρόταση ουσιαστική. Να ενταχθεί το ψηφιακό παιχνίδι και το ντοκιμαντέρ κατευθείαν στην έννοια του αυτοτελούς οπτικοακουστικού έργου. Και αυτή την πρόταση περιμένουμε να την υλοποιήσετε θα είναι ουσιαστική αυτή η βελτίωση.

Στο άρθρο 16. Ο κύριος Γεωργαντάς μας είπε ότι η ενιαία ψηφιακή πύλη άρχισε να λειτουργεί το Μάρτιο, άρα, λοιπόν, δεν ήταν λογικό να μπορέσει να έχει προβλεφθεί στο οργανόγραμμα του Υπουργείου η νέα υπηρεσία συντονισμού που τη συστήνετε. Πρώτα- πρώτα, εσείς οι ίδιοι όταν νομοθετήσατε πέρυσι το οργανόγραμμα του Υπουργείου, είχατε πει ότι θα βγάλετε το προεδρικό διάταγμα τον Νοέμβριο. Αυτό βγήκε τον Απρίλιο. Η πύλη, όμως, είχε αρχίσει να λειτουργεί ένα μήνα νωρίτερα, τον Μάρτιο. Αλλά, εν πάση περιπτώσει, δεν θέλω να μείνω εκεί πέρα αφού φαίνεται πόσο ασυνεπείς ήσασταν και πόσο «έτοιμοι» με το επιτελικό κράτος.

Εδώ πέρα, υπάρχει ένα ζήτημα ουσιαστικό. Και σας είπαμε ότι όπως κάνατε υδροκέφαλη δομή το Υπουργείο, συγκεντρώνοντας όλες οι υπηρεσίες, που φιλοδοξώντας να λειτουργήσει είναι μάλλον σε θετική κατεύθυνση, αλλά στην πράξη κρίνονται τα ζητήματα. Αυτή την υδροκέφαλη δομή την πολλαπλασιάζετε και φτιάχνετε, λοιπόν, μια άλλη υπηρεσία, συντονιστική υπηρεσία, η οποία θα συντονίζει τους συντονιστές. Υπάρχουν ομάδες επί ομάδων, μετακλητοί επί μετακλητών και επιλογή στελεχών, κατά παρέκκλιση των ισχυουσών διατάξεων και με προσοντολόγιο που ορίζετε μόνοι σας και αποσπάσεις, κατά παρέκκλιση των κείμενων διατάξεων. Αυτά, είναι ζητήματα πάρα πολύ ουσιαστικά. Άρα, λοιπόν, δεν μπορούμε να συμφωνήσουμε σε τέτοια ζητήματα.

Και στα άρθρα 21 και 22, κατανοώ ότι θέλετε να αυξήσετε τις οργανικές θέσεις, για να μπορέσετε να προχωρήσετε σε στελέχωση υπηρεσιών που είναι υποστελεχωμένες. Αναφέρατε φέρ’ ειπείν, την Γενική Γραμματεία Τηλεπικοινωνιών και Ταχυδρομείων. Το κατανοούμε. Οι 15, όμως, εμπειρογνώμονες τι είναι; Ο ένας μετακλητός στο ΕΚΟΜΕ τι είναι; Αυτές οι θέσεις, είναι ξεκάθαρα, κατά τη γνώμη μας, ρουσφέτια. Γιατί, ούτε πώς θα προσληφθούν φαίνεται, ούτε με ποιο τρόπο, ούτε με ποια προσόντα. Απολύτως αδιαφανώς. Εγώ δεν λέω ότι οι άνθρωποι, οι οποίοι έχετε στο μυαλό σας, δεν έχουν τα προσόντα. Δεν μπορεί, εν πάση περιπτώσει, το Υπουργείο να έρχεται να νομοθετεί και να λέει και να κλείνει το μάτι, κατ’ αυτόν τον τρόπο. Για το άρθρο 17 νομίζω σας τα είπα, ότι να έχει την δυνατότητα ο πολίτης να μπορέσει να διπλοταυτοποιηθεί από μία δημόσια υπηρεσία.

Κλείνω με ένα πολύ συγκεκριμένο ζήτημα, το οποίο έθεσα και θεωρώ ότι έχετε καθυστερήσει. Τα δύο χρηματοδοτικά εργαλεία. Το Ταμείο Εγγυοδοσίας και το Ταμείο Επενδύσεων για τις οπτικοακουστικές παραγωγές. Έχετε στερήσει από τον κλάδο 100 εκατομμύρια. Και ξέρετε, αυτά ήταν εγγεγραμμένα στον προϋπολογισμό του 2019. Είχαν δημιουργηθεί αυτά τα ταμεία. Μου απάντησε, στην προηγούμενη συνεδρίαση την Τρίτη ο κύριος Γεωργαντάς, ότι το Υπουργείο το δικό σας απευθύνθηκε και έστειλε την επιστολή ένα μήνα πριν, αργά πάλι, στείλατε λοιπόν, στο Υπουργείο Ανάπτυξης. Εγώ δεν σας κρίνω μόνο ως Υπουργείο Ψηφιακής Διακυβέρνησης, είστε και η Κυβέρνηση της Νέας Δημοκρατίας. Ο Υπουργός, λοιπόν, ύφεσης και αποεπένδυσης, κ. Γεωργιάδης, δεν μπορεί να λέει ότι θα προσελκύσει οπτικοακουστικές παραγωγές σε ιδιωτικό τομέα, σε οποιοδήποτε κλάδο θέλει αυτός να δραστηριοποιηθεί, αλλά να μην συστήνει όλες τις απαραίτητες προϋποθέσεις, για να υπάρχει ταμείο εγγυοδοσίας, για τον κλάδο των οπτικοακουστικών. Όπως και η μόχλευση χρημάτων με το επενδυτικό - αναπτυξιακό.

Περιμένουμε, λοιπόν, για όλα αυτά τα ζητήματα που έχουμε θέσει, που θεωρώ ότι έχετε την ευτυχία και σας το λέω ειλικρινά, να έχετε μια αντιπολίτευση αξιωματική, τουλάχιστον, στον τομέα των ψηφιακών, που σας κάνει πάρα πολλές συγκεκριμένες προτάσεις και δομικές. Μη μένετε, λοιπόν, στο ύφος, μη μένετε, λοιπόν, στους τόνους, μείνετε στην ουσία. Για να μπορέσουμε και εμείς εποικοδομητικά να δούμε τι θα κάνουμε στο νομοσχέδιο. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής):** Με την άδεια του Ειδικού Αγορητή του Κ.Κ.Ε., θα προηγηθεί ο κύριος Κωνσταντίνος Χήτας, ο Ειδικός Αγορητής της Ελληνικής Λύσης, λόγω υποχρεώσεων του στην Ολομέλεια.

Ορίστε κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ(Ειδικός Αγορητής της ΕΛΛΗΝΙΚΗΣ ΛΥΣΗΣ – ΚΥΡΙΑΚΟΣ ΒΕΛΟΠΟΥΛΟΣ):** Θα είμαι σύντομος. Να ευχαριστήσω τον συνάδελφο του Κομμουνιστικού Κόμματος Ελλάδος, τον κ. Δελή και τον κύριο Κωνσταντόπουλο από το Κίνημα Αλλαγής. Το κοινοβουλευτικό έργο είναι πραγματικά πυκνό και εμείς είμαστε λίγοι, οπότε τρέχουμε πάρα πολύ.

Αυτό που αναδείχθηκε από τη μέχρι στιγμής επεξεργασία του νομοσχεδίου, είναι ότι πρέπει επιτέλους η πολιτεία, να θεσπίσει ένα νέο κανονιστικό πλαίσιο, για την ενίσχυση των οπτικοακουστικών μέσων στην Ελλάδα. Δεν θα πρέπει, όμως, να είναι μονόπλευρη, ούτε να εξαντλείται μόνο σε τεχνικές λεπτομέρειες, τις οποίες πιθανόν να συζητάμε μόνο εδώ. Χρειάζεται ένα νομοθετικό πλαίσιο, απλό, ευέλικτο, που θα δίνει κίνητρα για επενδύσεις στην παραγωγή ταινιών, ντοκιμαντέρ, αφιερωμάτων και ούτω καθεξής. Όλοι, φυσικά, συμφωνούμε ότι στο πλαίσιο αυτό, η προσέλκυση επενδυτών από το εξωτερικό μπορεί να έχει ένα θετικό αντίκτυπο στην οικονομία. Ποιος δεν θέλει επενδυτές. Πρέπει, όμως, να υπάρξουν και οι απαραίτητες δικλείδες. Δεν μπορεί αυτή η προσέλκυση ξένων επενδυτών να πραγματοποιηθεί με οποιοδήποτε κόστος, απλά και μόνο για να βρουν επενδυτές. Πρώτα και πάνω απ’ όλα, θα πρέπει να έχουμε την εξυπηρέτηση του εθνικού συμφέροντος. Είναι ένα πρωταρχικός κανόνας για εμάς στην Ελληνική Λύση.

Αυτό το αναφέρω σήμερα στο νομοσχέδιο αυτό, γιατί ως άνθρωπος που προέρχομαι από τον χώρο της τηλεόρασης, ειδικά σε θέματα παραγωγής οπτικοακουστικών έργων, έχουμε πάρα πολλές «μπανανόφλουδες», τις οποίες σε καμία περίπτωση δεν πρέπει να πατήσουμε. Αν εκμεταλλευτούμε σωστά αυτού του είδους τις επενδύσεις, θα ανοίξουν νέες θέσεις εργασίας και θα καταπολεμηθεί η ανεργία σε ένα ποσοστό. Αυτό ειδικά, είναι πολύ σημαντικό να γίνει στην περιφέρεια, εκεί πρέπει να γίνει, όπου η ανεργία χτυπάει κόκκινο και νομίζω, ότι οι συνάδελφοι που προέρχονται από την περιφέρεια και την επαρχία, το γνωρίζουν πάρα πολύ καλά. Όπως είπα και στην πρώτη συνεδρίαση της Επιτροπής, για παράδειγμα, κύριοι Υπουργοί, στη Θεσσαλονίκη και συγκεκριμένα στα Βασιλικά του δήμου Θέρμης, έχετε ήδη στα σκαριά μια τέτοια πολλά υποσχόμενη επένδυση. Οι δημοσιογράφοι έχουν ήδη κάνει λόγο και το έχουν βαφτίσει ως το Χόλυγουντ της Θέρμης. Είναι ένα κινηματογραφικό στούντιο, τεράστιο σε έκταση 83 στρέμματα, με 8 κινηματογραφικά πλατό, εκατοντάδες εργαζόμενους, εκατομμύρια ευρώ σε ανταποδοτικά οφέλη, θέσεις εργασίας, τζίρος από παράπλευρες επαγγελματικές δραστηριότητες και άλλα. Αυτά υπόσχονται, γιατί έτσι είπατε, ότι θα αποκτήσει σύντομα η Θεσσαλονίκη. Επειδή όμως, η πιάτσα είναι μικρή και κινούμαστε στο χώρο αυτό, υπάρχουν ήδη ανησυχίες και εγώ απλά τις καταθέτω και σας τις λέω. Η επένδυση ύψους 20 εκατομμυρίων ευρώ, θα γίνει από την εταιρεία Nu Boyana Hellenic, που είναι θυγατρική της χολιγουντιανής Millennium Films. Η Millennium Films όμως, έχει στούντιο και στη Βουλγαρία σε απόσταση 3,5 ώρες από τη Θεσσαλονίκη. Είναι τα Nu Studios Boyana και μάλιστα, στούντιο πολύ μεγαλύτερα από αυτά που θα κατασκευαστούν στα Βασιλικά, με πολύ περισσότερο προσωπικό και στα οποία έχουν ήδη γυριστεί εκατοντάδες ταινίες, μεταξύ των οποίων και μερικές υψηλού μπάτζετ χολιγουντιανές, όπως είναι το τελευταίο έργο του sequel το Rambo με τον Stalone, το πολύ δημοφιλές Hellboy και πολλές άλλες, πάρα πολύ μεγάλες σοβαρές και ακριβές παραγωγές.

Το μέγεθος των εγκαταστάσεων είναι επιβλητικό, ο εξοπλισμός τους είναι τελευταίας τεχνολογίας, πραγματικά. Οι επαγγελματίες λοιπόν του χώρου, μας έχουν εκφράσει την ανησυχία τους, ότι οι θέσεις εργασίας που θα δημιουργηθούν, όταν δημιουργηθούν για τους Έλληνες, θα είναι λίγες, καθώς τα εδώ στούντιο της Millennium Films, που θα γίνουν στα Βασιλικά Θεσσαλονίκης, θα λειτουργήσουν ως βοηθητικά και μάλιστα, το πιθανότερο είναι πολλές θέσεις εργασίας να δοθούν σε Βούλγαρους και όχι σε Έλληνες. Είναι ένα στοιχείο, το οποίο πρέπει να μας προβληματίσει και να μην το επιτρέψουμε, να μην το δεχτούμε. Το πιο απλό και χρήσιμο, να οριστεί σε αυτό το νομοσχέδιο ως προϋπόθεση για την δραστηριοποίηση τέτοιων παραγωγών στη χώρα μας, είναι να υπάρχει πρόβλεψη τουλάχιστον 60% να είναι Έλληνες στις νέες θέσεις εργασίας, που έχουν τόσο πολύ ανάγκη και ιδίως, στην περιφέρεια της βόρειας Ελλάδας. Μόνο έτσι, οι τοπικές κοινωνίες θα ενισχυθούν πραγματικά και σωστικά, από τέτοιου είδους επενδύσεις. Επιμένουμε σε αυτό και θα είναι καλό να το λάβετε υπόψη σας.

Συνοψίζοντας για τα οπτικοακουστικά μέσα, έργα θα πρέπει να σχεδιάσουμε τα εξής. Πρώτον, στην ενίσχυση ελληνικών παραγωγών. Δεύτερον, ενίσχυση έργων που αναδεικνύουν την ιστορία και τον πολιτισμό της πατρίδας μας. Τρίτον, ενδελεχής έλεγχος του περιεχομένου του έργου με έμφαση τα πολιτιστικά κριτήρια και απόρριψη τυχόν ανθελληνικών παραγωγών και τέταρτον, φορολογικά κίνητρα, για δημιουργία περισσότερων ελληνικών παραγωγών, αλλά και γενικότερα παραγωγών που αναδεικνύουν την Ελλάδα.

Είναι σημαντικό να υπάρχει ενίσχυση όλων των παραγωγών γενικότερα, αλλά ακόμη πιο σημαντικό είναι να ενισχυθούν οι μικρομεσαίες παραγωγές, αυτές που δεν έχουν αυτό που λέμε «μπάρμπα στην Κορώνη», για να σπρώξει το έργο στα κανάλια και στα μέσα ενημέρωσης. Αυτός άλλωστε εξ ορισμού, είναι ο σκοπός της ενίσχυσης.

Αναφορικά τώρα, με τον εκσυγχρονισμό του κράτους, είναι γεγονός η γραφειοκρατία στην ελληνική δημόσια διοίκηση είναι μια μεγάλη πληγή και πρέπει επιτέλους, να κλείσει. Άρα, λοιπόν, λέμε ότι ρυθμίσεις που απλουστεύουν τις διαδικασίες και κάνουν πιο εύκολη τη ζωή του Έλληνα πολίτη, κινούνται προς τη σωστή κατεύθυνση. Πάνω σ’ αυτό τον τομέα, γνωρίζετε καλά ότι έχουμε πολύ δρόμο να διανύσουμε. Κύριε Υπουργέ, εικόνες όπως αυτές που είδαμε πολύ πρόσφατα στο υποκατάστημα του ΕΦΚΑ στην Καλλιθέα, πρέπει επιτέλους να εκλείψουν. Απαραίτητα λοιπόν, τα σύγχρονα λειτουργικά συστήματα, χρήσιμα, αλλά θα πρέπει να υπάρχει τέτοια υποδομή, που να προστατεύονται πάση θυσία τα προσωπικά δεδομένα.

Σε συνέχεια των παραπάνω, προχωρείτε και στην δημιουργία της υπηρεσίας συντονισμού ενιαίας ψηφιακής πύλης, αλλά και στο εθνικό μητρώο επικοινωνίας πολιτών. Οφείλω να επισημάνω, ότι η δημιουργία υπηρεσιών με βαρύγδουπα ονόματα και πολυδαίδαλα τμήματα, σαφώς και δεν λύνουν αυτομάτως το πρόβλημα. Σε κάθε περίπτωση, χρειάζεται ένα ευέλικτο σχήμα με συγκεκριμένες αρμοδιότητες, που θα τρέχει γρήγορα και όχι ένα δημιούργημα του επιτελικού ή του πελατειακού κράτους. Άλλωστε, σκοπός της ψηφιακής αναβάθμισης του κράτους και των υπηρεσιών πρέπει να είναι το όφελος του πολίτη, το ποσοτικό και το ποιοτικό.

Δεν πρέπει, όμως, στο όνομα της ψηφιοποίησης και με αυτή την ευκαιρία να μεταφέρονται προσωπικά δεδομένα πολιτών στα πιστωτικά ιδρύματα, στις τράπεζες - δεν ξέρω πώς μπορούμε να το αποφύγουμε αυτό - και αυτό να γίνεται μάλιστα, σε τέτοιο βαθμό, που τελικά παγιδεύει τον πολίτη.

Απέναντι σε αυτές τις πρακτικές ο πολίτης χρειάζεται κυβερνοασφάλεια και όχι κρέμασμα των προσωπικών δεδομένων στα μανταλάκια. Να επισημάνω για ακόμη μια φορά πόσο σημαντικό είναι, με τόσα μητρώα, που θα διασυνδέονται μεταξύ τους, η προστασία των προσωπικών δεδομένων. Η επικοινωνία και η συνέργεια αυτού του είδους μπορεί να ενισχύει τη διαφάνεια, αλλά αν δεν υπάρχουν ασφαλιστικές δικλείδες στα συστήματα αυτά οι επιπτώσεις θα είναι ανυπολόγιστες. Ελπίζουμε πραγματικά να μην έχετε κατά νου οι φορείς που εμπλέκονται στη σύνδεση του Εθνικού Μητρώου Ανηλίκων να είναι τίποτα Μη Κυβερνητικές Οργανώσεις.

Κλείνοντας, θα ήθελα να τονίσω τη σημασία που έχει για την Ελληνική Λύση ο θεσμός της οικογένειας και η αξία της. Η οικογένεια που έχει προτεραιότητα το συμφέρον του τέκνου που το μεγαλώνει ο πατέρας και η μητέρα και όχι ο γονέας1, 2 και 3. Περιμένουμε να ακούσουμε σήμερα κάποιες διευκρινίσεις για την υπόθεση αυτή, είναι ένα πολύ ευαίσθητο και σημαντικό ζήτημα, κύριοι Υπουργοί. Για μας, είναι πάρα πολύ σημαντικό το θέμα της αναδοχής ή της υιοθεσίας τέκνων και η σημασία της οικογένειας. Αλίμονο, αν επιτρέψουμε ή αν ψηφίσουμε ή αν νομιμοποιήσουμε την αναδοχή ανήλικων τέκνων από ομόφυλα ζευγάρια. Ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, κυρίες και κύριοι συνάδελφοι, κύριε Υπουργέ ολοκληρώνεται σήμερα στην Επιτροπή μας η δεύτερη ανάγνωση, περί της συζήτησης του νομοσχεδίου για τις αλλαγές στο πλαίσιο ενισχύσεων του ΕΚΟΜΕ και η προώθηση των ψηφιακών υπηρεσιών του κράτους.

Από την πρώτη στιγμή, ως Κίνημα Αλλαγής – ΠΑ.ΣΟ.Κ. θέσαμε συγκεκριμένες προτάσεις σε βασικά ζητήματα του νομοσχεδίου, προτάσεις οι οποίες επιβεβαιώθηκαν και από την ακρόαση των φορέων.

Αγαπητοί συνάδελφοι, όσον αφορά το πρώτο Κεφάλαιο για το ΕΚΟΜΕ.

Σε μια εποχή κρίσης, τη σημερινή εποχή, λοιπόν, για τις οπτικοακουστικές παραγωγές είναι χρήσιμο να χρησιμοποιηθούν ό, τι διαθέσιμα εργαλεία υπάρχουν και τούτο για τη στήριξη των παραγωγών και την εισροή κεφαλαίων στη χώρα. Επίσης, τούτο για τη δημιουργία θέσεων εργασίας, που αφορούν ηθοποιούς σκηνοθέτες σεναριογράφους τεχνικούς και εργαζόμενους πολλών ακόμα συναφών κλάδων.

Στο πλαίσιο, λοιπόν, αυτό η αύξηση του cash rebate είναι σε σωστή κατεύθυνση και μάλιστα, θα πρέπει το ποσοστό αυτό να γίνει ακόμη μεγαλύτερο, ώστε η χώρα μας να γίνει περισσότερο ανταγωνιστική έναντι των άλλων χωρών. Να είμαστε, δηλαδή, μια ελκυστική πρόταση, ώστε να προσελκύσει ξένες παραγωγές με αναπτυξιακό πρόσημο.

Επίσης, στη διαμόρφωση των ελάχιστων ορίων των επιλέξιμων δαπανών θα πρέπει να ληφθούν πραγματικά υπόψη τα ελληνικά δεδομένα.

Για παράδειγμα, όπως ανέφεραν και οι φορείς, το ελάχιστο όριο των 60.000 ευρώ για μια ταινία μικρού μήκους παραμένει υψηλό και τούτο διότι, αγαπητοί συνάδελφοι, το ζήτημα μέσα στις αλλαγές στο θεσμικό πλαίσιο, που φέρνει το νομοσχέδιο είναι να ενισχυθούν όχι μόνο οι μεγάλες παραγωγές, αλλά ιδιαίτερα οι μικρές παραγωγές, καθώς επίσης και οι ολιγομελείς δημιουργικές ομάδες.

Πρέπει, λοιπόν, να δώσουμε πραγματικά κίνητρα και βοήθεια στους μικρούς παραγωγούς και ταυτόχρονα τα οικονομικά δεδομένα των επενδυτικών σχεδίων να μην είναι τα μοναδικά που εξετάζονται, αλλά να συνδυάζονται με τις προδιαγραφές ποιότητας προκειμένου να ενισχυθούν.

Αγαπητοί συνάδελφοι το θέμα της απόδοσης από τους τηλεοπτικούς σταθμούς ,το 1,5% από τα ετήσια διαφημιστικά έσοδα υπέρ του κινηματογράφου, όπως δημιουργούνται με βάση το νόμο 3905/2010 θυμίζοντας το νόμο του Γερουλάνου επί Κυβερνήσεως του ΠΑ.ΣΟ.Κ. και μάλιστα Πρωθυπουργού Γιώργου Παπανδρέου 2009-2011 και μάλιστα έρχεται στη μνήμη μου μια Κυβέρνηση η οποία λοιδορήθηκε και πολεμήθηκε όσο καμία άλλη, βέβαια, χωρίς κανείς να αμφισβητεί τις μεγάλες μεταρρυθμίσεις εκείνης της εποχής.

Εδώ, λοιπόν, θέλω να τονίσω ότι ο νόμος Γερουλάνου είναι ο μοναδικός νόμος που υφίσταται σήμερα για τον κινηματογράφο. Κι εδώ, κύριε Υπουργέ, θέλω να ρωτήσω. Είναι ,δυνατόν, λοιπόν, να δεχόμαστε σήμερα να αποδίδει το ποσοστό μόνο η ΕΡΤ και όχι τα ιδιωτικά κανάλια. Να έρχεται ο ΕΚΟΜΕ, να ενισχύει τις τηλεοπτικές παραγωγές των σταθμών αυτών. Δηλαδή, εδώ φάσκουμε και αντιφάσκουμε γι’ αυτό και σας προτείναμε να τεθεί η προϋπόθεση, προκειμένου να ενισχυθεί μια τηλεοπτική σειρά, η απόδοση του 1,5% από τον τηλεοπτικό σταθμό που τη φιλοξενεί. Δηλαδή, βάση των εσόδων από τις διαφημίσεις να αποδίδεται το 1,5%.

Τέλος να σημειώσω, κύριε Υπουργέ ότι θα ήταν πολύ σημαντική και η πιστοποίηση των φορέων και η επιτάχυνση των διαδικασιών χορήγησης ενισχύσεων που προβλέπει το νομοσχέδιο και να υπάρξει, επιτέλους, ένα μητρώο παραγωγών.

Κλείνοντας την τοποθέτησή μου για το ΕΚΟΜΕ, θα επισημάνω για μια ακόμη φορά την ανάγκη αποσαφήνισης της σχέσης μεταξύ ΕΚΟΜΕ και του Ελληνικού Κέντρου Κινηματογράφου. Εδώ, πρέπει, θα έλεγα και επιβάλλεται να είναι ξεκάθαρο το αντικείμενο λειτουργίας του κάθε φορέα. Δεν είναι δυνατόν να είμαστε η μοναδική χώρα που δύο φορείς εκπροσωπούν θα έλεγα τον ίδιο χώρο.

Δεν είναι δυνατόν να υπάρχει σύγχυση αρμοδιοτήτων και να μην είναι σαφές, τελικά, ποιος χαράζει την πολιτική για τον Ελληνικό Κινηματογράφο και ποιοι είναι, και πόσοι οι αρμόδιοι για τις ενισχύσεις.

Σας προτείναμε, κύριε Υπουργέ, να συγκεντρώσετε όλες τις αρμοδιότητες στο Ελληνικό Κέντρο Κινηματογράφου, μετά από τις αναγκαίες προσαρμογές, ώστε να συμπεριλάβει, δηλαδή, όλα τα είδη των παραγωγών.

Και έρχομαι, αγαπητοί συνάδελφοι στις διατάξεις για την ενίσχυση των ψηφιακών υπηρεσιών του κράτους. Η άυλη συνταγογράφηση, η ηλεκτρονική υποβολή της αίτησης των δικαιολογητικών για την αποζημίωση δαπανών ειδικής αγωγής για παιδιά και εφήβους, καθώς και η αυτόματη διαβίβαση των τίτλων σπουδών στους φορείς του δημοσίου από τους φορείς της τριτοβάθμιας εκπαίδευσης, όπως ο ΔΟΑΤΑΠ, είναι ρυθμίσεις, θα έλεγα, αγαπητοί συνάδελφοι, που μειώνουν τη γραφειοκρατία και μην ξεχνάτε ότι ένας λόγος που η χώρα μας δεν έχει την ανάπτυξη που της αξίζει, είναι η γραφειοκρατία. Εδώ, λοιπόν, μα αυτό που πρέπει να μας ενδιαφέρει, τι είναι; Η διευκόλυνση των πολιτών, η καταπολέμηση της γραφειοκρατίας και σαφέστατα, η λειτουργία, εννοώ τη λειτουργία του εκσυγχρονισμού του κράτους. Το ΠΑ.ΣΟ.Κ. και το Κίνημα Αλλαγής, στηρίζει κάθε προσπάθεια που κάνει πιο λειτουργικό το δημόσιο και ενισχύει φυσικά τη διαφάνεια. Αυτό πράξαμε με τις πρωτοβουλίες μας και για τη «ΔΙΑΥΓΕΙΑ» και την ηλεκτρονική συνταγογράφηση, ως Κυβέρνηση ΠΑ.ΣΟ.Κ. 2009-2011. Γι’ αυτό μίλησα και για το μεταρρυθμιστικό έργο αυτής της Κυβέρνησης και αυτό συνεχίζουμε και σήμερα να κάνουμε. Εμείς, αγαπητοί συνάδελφοι δεν αμφιταλαντευόμαστε, δεν αυτοπεριοριζόμαστε, δεν λαϊκίζουμε, δεν λειτουργούμε υπό πίεση και δεν λειτουργούμε και κάτω από υποδείξεις.

Να σημειώσετε, λοιπόν, εδώ, ωστόσο ότι ταυτόχρονα με τις διαδικασίες αυτές θα πρέπει να υπάρχει μέριμνα για την ουσιαστική εφαρμογή της στην πράξη. Δηλαδή, ότι λέμε να το εννοούμε, ό,τι εννοούμε να το κάνουμε πράξη και τούτο, μάλιστα, από πλευράς δημοσίων υπηρεσιών και υπαλλήλων, ώστε οι υπηρεσίες να μην «παραλύουν» όσο και από πλευράς πολιτών οι οποίες δεν έχουν όλοι εξοικείωση με τις νέες τεχνολογίες.

Θα αναφερθώ, επίσης, αγαπητοί συνάδελφοι στην αυτόματη έκδοση του αποδεικτικού φορολογικής ενημερότητας που προβλέπει το νομοσχέδιο, ώστε να μην ζητείται από τους πολίτες να το προσκομίζουν κάθε φορά στους δημόσιους φορείς.

Η ρύθμιση αυτή, κύριε Υπουργέ, είναι θετική και την καλωσορίζουμε και μάλιστα, πρέπει να επεκταθεί και σε άλλα έγγραφα που ζητούνται από τους πολίτες, όπως είναι η ασφαλιστική ενημερότητα, το ποινικό μητρώο. Η πρότασή μας αυτή αποτελεί και πρόταση που εκφράζει τους φορείς και πιστεύω, εκφράζει το σύνολο των συναδέλφων.

Αγαπητοί συνάδελφοι, εκτενώς αναφέρθηκα τόσο στη συζήτηση επί της αρχής όσο και στη συζήτηση επί των άρθρων του νομοσχεδίου στη σύσταση και στη στελέχωση της νέας Υπηρεσίας Ενιαίας Ψηφιακής Πύλης του Υπουργείου.

Κύριε Υπουργέ, εν κατακλείδι η θέση μας είναι ότι δεν πρέπει να προωθείται η διόγκωση του δημοσίου, αλλά ότι ταυτόχρονα κάθε δαπάνη που θεσμοθετείται, πρέπει να είναι ξεκάθαρη, να είναι κοστολογημένη και προϋπολογισμένη.

Εν προκειμένω, μας απάντησε προχθές ο κύριος Υφυπουργός, ως ο αρμόδιος ότι οι 45 θέσεις που συστήνονται, είναι αυτές που χρειάζονται και να μην μείνουμε στο γεγονός ότι προβλέπονται κάποιες θέσεις μετακλητών παραπάνω ή παρακάτω.

Βέβαια, απόρησα και με τον συνάδελφο του ΣΥΡΙΖΑ που ως Κυβέρνηση ΣΥΡΙΖΑ – ΑΝ.ΕΛ. οι μετακλητοί υπάλληλοι είχαν την τιμητική τους. Αυτό όμως δεν δίνει το δικαίωμα να λειτουργούμε συνεχώς με μετακλητούς υπαλλήλους. Εάν πραγματικά το Ελληνικό Δημόσιο χρειάζεται λειτουργούς και χρειάζεται υπαλλήλους, να πάμε σε μόνιμη πλήρωση των κενών θέσεων.

Κύριε Υπουργέ, εμείς αυτό που λέμε εξαρχής είναι ότι το Υπουργείο Ψηφιακής Διακυβέρνησης διαθέτει μια πολυπληθή Γενική Γραμματεία και Γενική Διεύθυνση, οι αρμοδιότητες της οποίας φαίνεται ότι ταυτίζονται σε μεγάλο βαθμό με τις αρμοδιότητες της Υπηρεσίας που δημιουργείται. Δεν πρέπει, λοιπόν, να υπάρξει επικάλυψη αρμοδιοτήτων και άρα, χρειάζεται από μέρους σας εδώ να αξιολογήσετε τα γεγονότα και να πάτε στην πλήρωση των θέσεων που πραγματικά έχει ανάγκη η Υπηρεσία.

Σας είπαμε επίσης, ότι οι θέσεις που προβλέπεται να δημιουργηθούν θα πρέπει να είναι καθαρά προϋπολογισμένες και κοστολογημένες και οι προσλήψεις φυσικά να γίνουν με αδιάβλητο τρόπο διά μέσου ΑΣΕΠ.

Σε όλα αυτά δεν έχουμε πάρει απαντήσεις ως τώρα και αναμένουμε τη δική σας απάντηση.

Τέλος, όσον αφορά τη διασύνδεση του Αρχικού Μητρώου Υποψηφίων Θετών Γονέων και του Εθνικού Μητρώου Υποψηφίων Αναδόχων με το Εθνικό Μητρώο Ανηλίκων αναμένουμε να μας διευκρινίσετε, γιατί παραπέμπετε να καθοριστούν οι αρμόδιοι φορείς με Υπουργική Απόφαση, ενώ μέχρι σήμερα προβλέπονταν δια του νόμου. Δηλαδή, γιατί η ΚΥΑ; Δεν μπορούμε να κατανοήσουμε, γιατί πάμε σε ΚΥΑ;

Να τονίσω δε, ότι δεν λειτουργούν όλοι οι φορείς με τις ίδιες προδιαγραφές. Δηλαδή, κύριε Υπουργέ, να μην λειτουργούμε με δύο μέτρα και δύο σταθμά και αυτό θα πρέπει να το λάβετε υπόψη.

Ολοκληρώνοντας, κύριε Υπουργέ, αναμένουμε τις απαντήσεις στα ερωτήματα που θέσαμε και στους προβληματισμούς μας και σας καλούμε να κάνετε αποδεκτές προτάσεις και των φορέων και προτάσεις και συναδέλφων και τις δικές μας, ώστε οι διατάξεις του νομοσχεδίου να καταστούν περισσότερο λειτουργικές.

Ως προς την ψήφιση του νομοσχεδίου τόσο επί της αρχής όσο και επί των άρθρων περιμένουμε τις απαντήσεις σας και θα τοποθετηθούμε στην Ολομέλεια.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Κύριε Πρόεδρε, συνοψίζοντας την κριτική και τις θέσεις του Κ.Κ.Ε για το υπό συζήτηση νομοσχέδιο, δεν έχουμε να προσθέσουμε κάτι ιδιαίτερο σε σχέση με τα όσα είχαμε πει στις προηγούμενες συνεδριάσεις και γιατί δεν υπήρξαν απαντήσεις σε όσα ερωτήματα τέθηκαν, δεν δόθηκαν διευκρινίσεις που ζητήθηκαν σε σχέση για παράδειγμα με τα άρθρα 23 και 24. Μόλις τώρα μας μοιράστηκε μια τροπολογία, δεν έχω προλάβει να τη δω καν.

Έχουμε, βεβαίως, και τη συνεδρίαση στην Ολομέλεια, συνεπώς θα συνοψίσω εν τάχει τα όσα έχουμε πει σε σχέση με το υπό συζήτηση νομοσχέδιο, το οποίο αποτελείται από δύο τμήματα στην ουσία.

Από το πρώτο που είναι για την επιτάχυνση και την απλούστευση της ενίσχυσης των οπτικοακουστικών έργων στην Ελλάδα και κατά την άποψη του Κ.Κ.Ε δεν πρόκειται παρά για μια επικαιροποίηση του προηγούμενου νόμου του ΣΥΡΙΖΑ του ν. 4487 και οι τροποποιήσεις αυτού του νόμου που εισάγονται με τα άρθρα του υπό συζήτηση νόμου, είναι τροποποιήσεις στην κατεύθυνση της ενίσχυσης της ανταγωνιστικότητας του οπτικοακουστικού κλάδου, μια ανταγωνιστικότητα, βέβαια, που όπως έχουμε πει και έχουμε αναλύσει στις προηγούμενες συνεδριάσεις, οδηγεί στην ελαχιστοποίηση των δικαιωμάτων που έχουν απομείνει στους εργαζόμενους αυτού του χώρου, τους πάσης φύσεως τεχνικούς και τους ηθοποιούς, τους εργαζόμενους συνολικά και βεβαίως, στη δημιουργία εκείνων των έργων υποδομής - για τα στούντιο μιλώ - έτσι ώστε να γυρίζονται ξένες ή ελληνικές μεγάλες ταινίες.

Όπως έχουμε πει η χώρα μας δεν είναι μόνη της στην περιοχή. Υπάρχουν, ήδη, ανταγωνίστριες χώρες σε αυτόν τον τομέα, γειτονικές (Βουλγαρία και Ρουμανία) που διαθέτουν το «πλεονέκτημα» - σε πολλά εισαγωγικά η λέξη πλεονέκτημα - του φθηνού εργατικού και εξειδικευμένου δυναμικού στον χώρο αυτό.

Αυτή είναι η φιλοσοφία του πρώτου κομματιού του νόμου, η προσέλκυση επενδυτών, καθώς και η προσαρμογή, η επικαιροποίηση διαφορετικών και ανισότιμων κριτηρίων για την επιλεξιμότητα - και αυτό το σημειώνουμε - των δαπανών χρηματοδότησης ενός οπτικοακουστικού έργου που γίνεται, βεβαίως, με πολύ επιλεκτικά κριτήρια και όπως είπαμε, διαφορετικά, ανισότιμα και ανισοβαρή. Κάτι που δημιουργεί, βεβαίως, ερωτηματικά και αποκαλύπτει και τις προθέσεις της κυβερνητικής πολιτικής στον τομέα αυτό.

Κλείνοντας, σε σχέση με το πρώτο κομμάτι του νομοσχεδίου να πούμε ότι μία από τις ρυθμίσεις για την ενίσχυση της ανταγωνιστικότητας είναι, βεβαίως, όπως λέει και το άρθρο 12, η μείωση της φορολογίας των μεγάλων του χώρου των οπτικοακουστικών μέσων, των μονοπωλίων του χώρου δηλαδή και των έργων στα οποία αυτά προβαίνουν, έτσι ώστε να καταστεί ακόμα πιο ελκυστική η προσέλκυση αυτών των επενδυτών στη χώρα μας.

Τώρα για το δεύτερο κομμάτι του νομοσχεδίου, σε σχέση με την ψηφιοποίηση, πρέπει να διευκρινίσουμε από την αρχή ότι, η ψηφιοποίηση είναι μια αντικειμενική τεχνολογική εξέλιξη και δυνατότητα για την οποία βέβαια, ουδείς σοβαρός άνθρωπος μπορεί να διαφωνήσει ή μπορεί να είναι αντίθετος. Διευκολύνει ασφαλώς τις σχέσεις, τις συναλλαγές των ανθρώπων με το Δημόσιο, με το κράτος περιορίζοντας την ταλαιπωρία, τα έξοδα και το χάσιμο του χρόνου. Αυτή είναι η μία πλευρά και πρέπει να πούμε εδώ ο αρμόδιος Υπουργός, ο κ. Πιερρακάκης φιλότιμα προβάλει αυτή την ευεργετική επίδραση της ψηφιοποίησης του κράτους και του Δημοσίου. Δεν το αμφισβητούμε αυτό.

Υπάρχει όμως και άλλη πλευρά, που δεν είναι άλλη από την ενίσχυση του ταξικού χαρακτήρα του κράτους στο οποίο ζούμε μέσα από την ψηφιοποίηση, έτσι όπως προκύπτει από την ενίσχυση της αποτελεσματικότητας αυτού του κράτους, δηλαδή, της αποτελεσματικότητας της πολιτικής του, γιατί για αυτή μιλάμε.

Μια πολιτική, όμως, η οποία είναι εξ ορισμού αντιλαϊκή και αυτό δεν είναι ένα αυθαίρετο συμπέρασμα δικό μας. Αυτό προκύπτει από τα έργα και τις ημέρες όλων των αστικών κυβερνήσεων διαδοχικά, έτσι όπως ξετυλίγεται το κουβάρι της αστικής πολιτικής.

Εξ ορισμού, λοιπόν, αντιλαϊκή πολιτική και αυτή προκύπτει ασφαλώς από τον αδιαμφισβήτητο αστικό χαρακτήρα του κράτους, γιατί το κράτος είναι ταξικό, δεν είναι υπερταξικό, δεν υπάρχει τέτοιο κράτος ούτε μπορεί να υπάρξει. Ένα κράτος, δηλαδή, που είναι όργανο της κυριαρχίας μιας τάξης.

Ο εκσυγχρονισμός, η ψηφιοποίηση των μεθόδων και των μέσων άσκησης αυτής της κυρίαρχης αστικής πολιτικής του κράτους δεν το καθιστά και φιλολαϊκότερο, ακριβώς, το αντίθετο συμβαίνει, ενισχύει τα ταξικά του χαρακτηριστικά, όπως είπαμε και νομίζω ότι δύο παραδείγματα αρκούν.

Για παράδειγμα, η αυξημένη δυνατότητα συλλογής και επεξεργασίας προσωπικών δεδομένων από το αστικό κράτος μέσα από τις διάφορες ηλεκτρονικές πύλες και όλα τα σχετικά, το οποίο ορισμένες φορές εξυπηρετεί τις σχέσεις του πολίτη, του κάθε ανθρώπου με το κράτος και το Δημόσιο, ταυτόχρονα, δίνει τη δυνατότητα σε αυτό το κράτος αυτά τα προσωπικά δεδομένα να τα χορηγεί - νομίζω ότι το έχουμε ξαναπεί στο άρθρο 17 - σε διάφορα πιστωτικά ιδρύματα ή funds, έτσι ώστε να τα αξιοποιήσουν ενισχύοντας την αποτελεσματικότητα της πολιτικής των πλειστηριασμών.

Για σκεφτείτε, όμως, τι σημαίνει ενίσχυση της πολιτικής της αποτελεσματικότητας των πλειστηριασμών. Σημαίνει ότι ακόμα περισσότεροι άνθρωποι ή θα εκβιαστούν με το μαχαίρι στο λαιμό να πληρώσουν ότι έχουν και δεν έχουν, ή να τους πάρουν το σπίτι.

Το δεύτερο παράδειγμα αφορά στην υγεία. Η αποτελεσματική εφαρμογή πολιτικών αντιλαϊκών για την υγεία γίνεται πιο εύκολη με την ψηφιοποίηση, με την ηλεκτρονική συνταγογράφηση, παραδείγματος χάρη. Γιατί, με αυτήν την ηλεκτρονική συνταγογράφηση που πράγματι διευκολύνει τους ανθρώπους, καθόλου δεν αίρονται οι αντιλαϊκές ρυθμίσεις που αφορούν αυτήν τη συνταγογράφηση. Και μιλώ για τη συμμετοχή ενός εκάστου από τους πολίτες, τη συμμετοχή τους στην κάθε συνταγή. Αυτό δεν αλλάζει, παραμένει. Για να μην πούμε, βεβαίως, ότι μέσα από την ψηφιοποίηση, μέσα από την ηλεκτρονική συνταγογράφηση, διευκολύνεται η εφαρμογή αυτών των περιβόητων ιατρικών πρωτοκόλλων, κλειστών, ανελαστικών -τολμώ να πω- και αντιεπιστημονικών, σε σχέση με την υγεία που χρειάζεται κάθε άνθρωπος, με τις επιλογές για την υγεία του.

Και σε κάθε περίπτωση, τελικά, η ψηφιοποίηση της πολιτικής υγείας ενός κράτους, ενός αστικού κράτους, όπως είναι η χώρα μας, δεν είναι τίποτε άλλο παρά ενίσχυση εκείνου του εργαλείου για την περαιτέρω εμπορευματοποίηση της υγείας.

Συνεπώς, η ψηφιοποίηση δεν είναι μια ουδέτερη διαδικασία. Είναι μια διαδικασία, η οποία αποκτά περιεχόμενο από το ποιος τη διαθέτει αυτήν και πώς τη χειρίζεται. Και σε ένα τέτοιο κράτος, δεν θα μπορούσε φυσικά να συμβεί διαφορετικά.

Δεν θέλω να επεκταθώ περισσότερο, γιατί υπάρχει και η συνεδρίαση στην Ολομέλεια. Υπάρχει και ένα άλλο νομοσχέδιο που μπαίνει λίγο αργότερα. Είπαμε ότι είμαστε αρνητικοί στο νομοσχέδιο και στα περισσότερα άρθρα του και περιμένουμε να ακούσουμε τις διευκρινίσεις για τα άρθρα 23 και 24.

Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κελέτσης Σταύρος, Κοτρωνιάς Γεώργιος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Ταγαράς Νικόλαος, Τσιγκρής Άγγελος, Χαρακόπουλος Μάξιμος, Χιονίδης Σάββας, Αυλωνίτης Αλέξανδρος – Χρήστος, Γεροβασίλη Όλγα, Γιαννούλης Χρήστος, Καλαματιανός Διονύσιος – Χαράλαμπος, Κάτσης Μάριος, Φωτίου Θεανώ, Παπαηλιού Γεώργιος, Πούλου Παναγιού (Γιώτα), Ραγκούσης Ιωάννης, Τριανταφυλλίδης Αλέξανδρος (Αλέκος), Γιαννακοπούλου Κωνσταντίνα (Νάντια), Κωνσταντόπουλος Δημήτριος, Καστανίδης Χαράλαμπος, Λιακούλη Ευαγγελία, Δελής Ιωάννης, Κανέλλη Γαρυφαλλιά (Λιάνα), Συντυχάκης Εμμανουήλ, Μυλωνάκης Αντώνιος, Χήτας Κωνσταντίνος και Αδαμοπούλου Αγγελική.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ολοκληρώνουμε τις τοποθετήσεις των Αγορητών του νομοσχεδίου με την Ειδική Αγορήτρια του ΜέΡΑ25 κυρία Αδαμοπούλου.

Ορίστε, κυρία Αδαμοπούλου, έχετε τον λόγο.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Πριν ξεκινήσω την τοποθέτησή μου επί των ειδικότερων ζητημάτων, θα ήθελα να μεταφέρω στην Επιτροπή κάποιες σκέψεις σχετικά με την ακρόαση των φορέων. Αφορμή για αυτό ήταν μια ερώτηση που απηύθυνα για τα ζητήματα κυβερνοασφάλειας, η οποία εν πολλοίς απαντήθηκε με αναγωγή στην υπαρκτή πιθανότητα να προκύψει κενό ασφάλειας, το οποίο μπορούν να εκμεταλλευθούν κάποιοι με κακόβουλες επιθέσεις. Αυτό, βεβαίως, το γνωρίζουμε όλοι. Όντως, πάντοτε ελλοχεύει ο κίνδυνος ένα σύστημα να είναι διάτρητο, να μην είναι απολύτως στεγανό.

Όταν, όμως, μιλάμε για τα προσωπικά δεδομένα, για τα ευαίσθητα προσωπικά δεδομένα, νομίζω ότι, χρειαζόμαστε περισσότερες λεπτομέρειες και πληρέστερες προτάσεις και απαντήσεις από αυτή που μας δόθηκε.

Φέρνω ένα παράδειγμα. Οι μισθωμένες υπηρεσίες cloud μπορεί να μην ενδείκνυνται για κάποιες εφαρμογές ή κάποια κατηγορία δεδομένων. Μπορεί το δημόσιο να πρέπει να έχει το δικό του φυσικό server και αποθηκευτικό χώρο, για καλύτερο έλεγχο. Για τα ζητήματα, βέβαια, αυτά, οι τεχνικοί έχουν καλύτερες απαντήσεις. Και, ίσως, τέτοιες υποδείξεις θα πρέπει ενίοτε να περιλαμβάνονται ακόμη και στις ίδιες τις διατάξεις του νόμου.

Ως προς τα του νομοσχεδίου. Είναι, πράγματι, υψίστης σημασίας να κάνουμε ένα δυναμικό άνοιγμα στο χώρο των οπτικοακουστικών μέσων και παραγωγών. Πρόκειται για ένα χώρο με εκρηκτική ανάπτυξη παγκοσμίως, με υψηλή προστιθέμενη αξία στις χώρες, οι οποίες προσελκύουν αυτές τις επενδύσεις και παρέχουν ανταγωνιστικά κίνητρα. Και, βεβαίως, με ρεαλιστική προοπτική δημιουργίας και αύξησης πολύ καλών και πολλών θέσεων εργασίας.

Στην περίπτωση της ελληνικής οικονομίας, όλα αυτά τα χαρακτηριστικά είναι διπλά ελκυστικά για δύο λόγους: Πρώτα από όλα γιατί έχουμε καθυστερήσει πολλές δεκαετίες τώρα να καλύψουμε το έδαφος και δεύτερον, γιατί η ελληνική οικονομία χρειάζεται επειγόντως αυτό που οι οικονομολόγοι ονομάζουν «διασπορά χαρτοφυλακίου». Θα πρέπει, δηλαδή, να ξεφύγουμε λίγο από το μοντέλο της μονοδιάστατης και μονοθεματικής οικονομίας.

Η ίδια η κρίση του κορωνοϊού απέδειξε ότι δεν είναι δυνατόν να εξαρτούμε την εγχώρια παραγωγή και την αύξηση του ακαθάριστου εγχώριου προϊόντος αποκλειστικά από τον τουρισμό και συναφείς υπηρεσίες. Διότι ακριβώς βλέπουμε τα αποτελέσματα αυτής της διαχρονικής πολιτικής επιλογής, όπου μία πρόσκαιρη κατάρρευση της βιομηχανίας του τουρισμού μάς έχει αφήσει ήδη έκθετους, με πάρα πολύ αρνητικές οικονομικές συνέπειες, υφεσιακές συνέπειες, όπως θα δούμε και στην πορεία.

Βεβαίως, λοιπόν, να στηρίξουμε με όλες μας τις δυνάμεις το χώρο του οπτικοακουστικού περιεχομένου, τις ταινίες μικρού μήκους, τις ανεξάρτητες παραγωγές, τα ντοκιμαντέρ, τα κινούμενα σχέδια, τα ψηφιακά παιχνίδια, όμως, καλούμε την Κυβέρνηση να αντιστρέψει το ιδιαίτερα αρνητικό κλίμα το οποίο δημιουργήθηκε και το οποίο δημιούργησε η ίδια, απαξιώνοντας εντελώς τον καλλιτεχνικό χώρο την περίοδο της πανδημίας και τα εργασιακά του δικαιώματα.

Θα θέλαμε, λοιπόν, κύριε Υπουργέ, αυτό να το μεταφέρετε και στους συναρμόδιους συναδέλφους σας. Είναι ευκαιρία και τώρα που είναι εδώ η Υφυπουργός η κυρία Μιχαηλίδου και να κάνετε μία παρέμβαση αναδρομικά, ώστε να στηρίξετε οικονομικά τους καλλιτέχνες και όλους τους ανθρώπους γενικά, οι οποίοι προσφέρουν πολλαπλά στον πολιτισμό και τους οποίους έχουμε αφήσει αβοήθητους κυρίως εργασιακά και οικονομικά.

Θα πρέπει επίσης σε σχέση με το νομοσχέδιο, να δείτε με μεγαλύτερη ευαισθησία το ζήτημα των ελάχιστων ορίων των επιδοτήσιμων προϋπολογισμών, δηλαδή, των επιλέξιμων δαπανών. Θεωρούμε, ότι η βεντάλια των οικονομικών ενισχύσεων θα πρέπει να απλωθεί περισσότερο. Βεβαίως, καταλαβαίνουμε ότι υπάρχουν πολυτερέστερες παραγωγές, οι οποίες και χρήζουν επιδότησης, όμως, θα πρέπει να καταλάβουμε ότι το πολιτιστικό προϊόν έχει ευρύτερο φάσμα και αναφέρομαι στις ανεξάρτητες παραγωγές, οι οποίες και μικρότερο μπάτζετ συνεπάγονται, αλλά και πολύ προσωπική εθελοντική δουλειά με πολύ μεράκι. Επομένως, έχουν πολύ μεγάλη καλλιτεχνική αξία και χρήζουν της στήριξης σας και της προσοχής σας.

Χρειάζεται λοιπόν κεφάλαιο, χρειάζεται να φτιάξετε έναν μεγαλύτερο κουμπαρά και να προικοδοτήσετε τους φορείς με περισσότερο χρήμα, ώστε αντίστοιχα να επιδοτούνται περισσότερες παραγωγές, να μην αποκλείονται κάποιες παραγωγές και να προκύπτουν έτσι περισσότερες θέσεις εργασίας ώστε να κινείται η οικονομία. Εκτός επίσης από το κεφάλαιο χρειάζεται και μεγαλύτερο ποσοστό επιδότησης και ταχύτερο rebate, ταχύτερη επιστροφή και βεβαίως, φορολογικά και εργοδοτικά κίνητρα. Το απολύτως ευκταίο είναι όλες αυτές οι πρωτοβουλίες, αν είναι δυνατόν να συνδεθούν από τον τακτικό προϋπολογισμό και να σταματήσουν να επιβαρύνουν τον κρατικό προϋπολογισμό. Δηλαδή, όλη αυτή η δράση να είναι διαρκής αλλά και αυτοχρηματοδοτούμενη και θα παρακαλούσα να μην βιαστεί κάποιος να βγάλει συμπεράσματα, ότι αυτό είναι απλά ένα δήθεν ευχολόγιο, διότι δεν χρειάζεται ιδιαίτερη σπουδή ούτε ανάλυση ούτε χάσιμο χρόνου όταν έχουμε την απάντηση μπροστά μας. Ακόμη και οι ίδιοι οι αρμόδιοι φορείς, αυτοί που συμμετείχαν στη δημόσια διαβούλευση, αλλά και στην προηγούμενη συνεδρίαση, μας εξήγησαν ομόφωνα και το επαναλαμβάνω αυτό, διότι ήταν ομόφωνη αυτή η παραδοχή, ποια είναι η μεγάλη πληγή η οποία κάνει όλες τις υπόλοιπες δυσλειτουργίες να φαντάζουν απλές παρανυχίδες.

Αναφέρομαι, λοιπόν, στο περίφημο και μονίμως ανείσπρακτο 1,5% επί του τζίρου που αργότερα ο ΣΥΡΙΖΑ το έκανε λανθασμένα 1,5% επί των εσόδων διαφήμισης, αλλά, δυστυχώς ούτε αυτό το κουτσουρεμένο 1,5% των διαφημιστικών εσόδων τελικά εισπράττεται. Δηλαδή, έχουμε μια εκ του νόμου υποχρέωση των καναλιών, την οποία όμως τα κανάλια, επιδεικτικά και συστηματικά, αγνοούν. Τα ίδια τα κανάλια που επί 30 χρόνια δεν πλήρωναν για τη χρήση της συχνότητας η οποία ανήκει στο δημόσιο, δεν πληρώνουν ούτε καν αυτό το 1,5% και το χειρότερο είναι ότι δεν υπόκεινται σε καμία απολύτως συνέπεια γι’ αυτή την εξόφθαλμη ασυνέπεια και βεβαίως, αυτό δημιουργεί σοβαρά ζητήματα ανισότιμης μεταχείρισης, διακριτής μεταχείρισης εις βάρος των πολιτών. Διότι όλοι οι πολίτες, ακόμη και εγώ ως δικηγόρος, υπάρχει περίπτωση να μην πληρώσω τους φόρους, να μην είμαι συνεπής στις υποχρεώσεις μου και να μην με πιάσουν τα όργανα της ΑΑΔΕ και της δικαιοσύνης;

Υπάρχει περίπτωση ο μισθωτός, να μην πληρώνει τη ΔΕΗ επί 10 χρόνια και η ΔΕΗ, να συνεχίσει να τον ηλεκτροδοτεί και να μην απαιτεί τα οφειλόμενα;

Στην περίπτωση, του 1,5%, για ποιο λόγο επιτρέπετε στις υπηρεσίες του κράτους, να μην αναζητούν τα οφειλόμενα; Για ποιο λόγο δεν επιβάλλεται κάποιο αντίμετρο; Και δεν μιλάμε μόνο, ως κύρωση, την μη χορήγηση αποδεικτικού ενημερότητας που ανέφερε ένας εκπρόσωπος του φορέα, αλλά μιλάμε για άμεση εισπραξιμότητα. Δόξα τω θεώ, η δικονομία, παρέχει αυτά τα δικονομικά εχέγγυα και εργαλεία, με τα μέσα αναγκαστικής εκτέλεσης.

Η αναγκαστική εκτέλεση, δεν προβλέπεται μόνο για τον μικρό-οφειλέτη του στεγαστικού δανείου, όταν επισπεύδουσα είναι η τράπεζα ή ένα αρπακτικό fund και ούτε απαγορεύεται να ενεργεί δικαστικά το δημόσιο. Εξάλλου, γι’ αυτό υπάρχουν οι νομικοί σύμβουλοι του Νομικού Συμβουλίου του Κράτους και οι δικηγόροι του.

Καλούμε, λοιπόν, το Υπουργείο, να περιλάβει σχετική διάταξη και να εισπράξετε πρωτίστως τα νομίμως οφειλόμενα και να επεκτείνεται από εδώ και πέρα τον κύκλο των υπόχρεων, στα κανάλια και στις γνωστές συνδρομητικές πλατφόρμες. Μιλάμε για εταιρείες, οι οποίες ανέφερα και στην προηγούμενη συνεδρίαση, ότι παράγουν τεράστια κέρδη από τη δραστηριοποίησή τους στη χώρα μας.

Αφού, λοιπόν, το παγκόσμιο φορολογικό σύστημα επιτρέπει το forum shopping και την εγκατάσταση της έδρας κάποιας επιχειρήσης σε φορολογικούς παραδείσους, τουλάχιστον, να μπορέσουμε ως έννομη τάξη, να εισπράξουμε τα ελάχιστα, σε σχέση με την συνεισφορά των πολιτών μας στο εισόδημα αυτών των εταιρειών. Και μάλιστα, μιλάμε για ποσά, τα οποία θα διοχετευτούν αντίστοιχα ως οικονομικές ενισχύσεις στον ίδιο κλάδο.

Σας καλούμε, λοιπόν, ξανά να τα εισπράξετε και πιστεύουμε, ακράδαντα, ότι -το πιστεύω και προσωπικά ότι- αν το κάνετε, θα έχετε πλάι σας σύσσωμη την αντιπολίτευση και θα είναι ένα πολύ μεγάλο κέρδος, για τον πολιτικό πολιτισμό μας.

Βεβαίως, επαναλαμβάνοντας θα κλείσω με τις διατάξεις των άρθρων 23 και 24, για τις οποίες θεωρώ, ότι έχει προκύψει πέραν αμφιβολίας, ένα και μόνο συμπέρασμα, ότι χρειάζεται μεγαλύτερη σπουδή και μεγαλύτερη διαβούλευση. Επειδή αυτά τα δύο άρθρα, σχετίζονται με ένα ιδιαίτερα εξαιρετικά ευαίσθητο ζήτημα, σας καλούμε να αποσύρεται αυτές τις διατάξεις και να τις δούμε, εν καιρώ υπό ωριμότερες συνθήκες.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Θέλετε κάτι κύριε Κάτση;

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Κύριε Πρόεδρε, μπορώ να μιλήσω για την τροπολογία που μοιράστηκε;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Μισό λεπτό κύριε Κάτση, μισό λεπτό να οργανώσουμε τη συζήτησή μας.

Πρώτα απ’ όλα θα δώσω τον λόγο στην κυρία Θεανώ Φωτίου, που είναι η μόνη βουλευτής, η οποία έχει ζητήσει το λόγο να μιλήσει επί του νομοσχεδίου. Θα τοποθετηθεί η κυρία Φωτίου, στη συνέχεια, ο Υπουργός, ο κύριος Πιερρακάκης, θα παρουσιάσει την τροπολογία και μετά θα γίνει η συζήτηση επί της τροπολογίας. Δεν μπορεί να γίνει προκαταρκτική συζήτηση πριν την παρουσίαση της τροπολογίας;

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Κύριε Πρόεδρε, μισό λεπτό. Θέλω να εξηγήσω στην Επιτροπή, αλλά και στην ηγεσία του Υπουργείου, για το αν πρέπει να κατατεθεί η τροπολογία;

Δώστε μου το δικαίωμα να τοποθετηθώ πριν τον Υπουργό, ούτος ώστε να τα λάβει υπόψη του.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Κάτση, εσείς θα κρίνετε αν πρέπει να καταθέσει η Κυβέρνηση μία τροπολογία;

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Προφανώς, κύριε Πρόεδρε, οφείλω να έχω άποψη και θέση;

Προφανώς.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Άποψη μπορείτε να έχετε. Αλλά;

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Ναι και θέλω να την εκφράσω.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ναι, θα την εκφράσετε, αφού τοποθετηθεί η Κυβέρνηση. Πριν τοποθετηθεί και πριν παρουσιάσει μια τροπολογία η Κυβέρνηση, θέλετε το λόγο;

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Μου δίνετε το λόγο για 1 λεπτό, κύριε Πρόεδρε;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Όχι, δεν μπορώ να σας δώσω το λόγο για ένα λεπτό, εάν θέλετε να πείτε κάτι για την τροπολογία;

Θα μιλήσει η Κυβέρνηση και μετά θα τοποθετείτε επί της τροπολογίας. Αυτό, λέει, η κοινοβουλευτική δεοντολογία, κύριε Κάτση.

Να ολοκληρώσω.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Κύριε Πρόεδρε, μπορείτε να με ακούσετε για λίγο; Ακούστε με.

Εδώ συζητάμε ένα νομοσχέδιο για τα οπτικοακουστικά μέσα και έρχεται μια τροπολογία, για ένα άλλο θέμα.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η τροπολογία και επισήμως έχει κατατεθεί, κύριε Κάτση.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Ακούστε με λίγο, έρχεται για ένα άλλο θέμα και πρέπει αυτό το πράγμα, όσο τεχνικό και να είναι αυτό το πράγμα, αλλάζει τελείως τη φύση του νομοσχεδίου πάνω στο οποίο κατατίθεται.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ωραία, αυτό που λέτε, είναι πολιτική και θα έχετε τη δυνατότητα να την ασκήσετε την πολιτική κριτική, μετά την τοποθέτηση του Υπουργού.

Ο Υπουργός, κατέθεσε την τροπολογία.

Άρα, εκ των πραγμάτων, θα συζητηθεί η τροπολογία.

Να μην καθυστερούμε, γιατί έχουμε και την Υφυπουργό Εργασίας, την κυρία Δόμνα Μιχαηλίδου, η οποία θέλει και αυτή να αναλύσει τα άρθρα που άπτονται του δικού της χαρτοφυλακίου και συμπεριλαμβάνονται στο νομοσχέδιο.

Θα δώσω τον λόγο στην κυρία Θεανώ Φωτίου.

Τον λόγο έχει η κυρία Φωτίου.

ΘΕΑΝΩ ΦΩΤΙΟΥ: Κύριε Πρόεδρε, σας ευχαριστώ πολύ, αλλά δεν θέλω το λόγο αυτή τη στιγμή. Η παρουσία μου εδώ, είναι για να ακούσω την Υφυπουργό και να τοποθετηθώ μετά, εάν μου επιτρέπετε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Με συγχωρείται, η ενημέρωση που έχω, είναι, ότι ζητήσατε τον λόγο για να τοποθετηθείτε επί του νομοσχεδίου.

**ΘΕΑΝΩ ΦΩΤΙΟΥ:** Σωστά. Ζήτησα τον λόγο και θα ήθελα να τοποθετηθώ μετά την Υφυπουργό, εάν μου επιτρέπετε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ωραία, ωραία.

**ΘΕΑΝΩ ΦΩΤΙΟΥ:** Σας ευχαριστώ πολύ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ωραία.

Τον λόγο έχει ο Υπουργός Ψηφιακής Διακυβέρνησης, ο κ. Πιερρακάκης, για να αναπτύξει την τροπολογία.

Ορίστε, κύριε Υπουργέ, έχετε το λόγο για 7 λεπτά.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Ψηφιακής Διακυβέρνησης):** Κύριε Πρόεδρε, θα τοποθετηθώ πολύ γρήγορα αναφορικά με την τροπολογία κι αναφορικά και με κάποια σχόλια που ακούστηκαν, κάποιες απαντήσεις. Αναφορικά με την τροπολογία, το πρώτο κομμάτι της τροπολογίας έχει, να κάνει με την απελευθέρωση των 3,5 GHz. Είναι ένα από τα κρίσιμα κομμάτια της δημοπρασίας του 5G και για να πιαστεί το χρονοδιάγραμμα, τα 3,5 σήμερα χρησιμοποιούνται από το Rural, που ήταν τα παλιά αγροτικά δίκτυα και πρέπει, να προβλεφθεί ο τρόπος, που θα γίνει η μεταφορά, όπως προβλέφθηκε στα 750 MHz.

Η ΕΡΤ αυτή τη στιγμή δίνει μια μάχη με το χρόνο, για να κάνει μια δημοπρασία σε 4 μπάντες – αυτό δεν το έχει ξανακάνει, μέχρι 2 είχε κάνει - στο τέλος της χρονιάς. Έτσι, λοιπόν, πρέπει, να γίνουν διαρκείς απελευθερώσεις στα σημεία του φάσματος κι αυτή, πολύ απλά, είναι η τεχνική διαδικασία, είναι κάτι εντελώς τεχνικό, αλλά τελείως προβλεπόμενο, για να μπορέσει, να απελευθερωθεί το φάσμα των 3,5 κι, αναγκαστικά, πρέπει, να μπει τώρα για να πιάσουμε αυτό το χρονοδιάγραμμα. Επειδή έχουν προβλεφθεί στο νομοσχέδιο πέραν των οπτικοακουστικών και ψηφιακές υπηρεσίες, αισθανόμαστε ότι είναι κατάλληλο, να μπορέσει, να μπει εδώ, αλλά, βασικά, μας πιέζει πάρα πολύς ο χρόνος.

Τώρα σε ό,τι αφορά τα υπόλοιπα, ο κ. Γεωργαντάς θα μιλήσει για τα ΚΕΠ Live. Είναι μια καινούργια ψηφιακή υπηρεσία, που θα παρέχουμε. Εκεί πολύ χοντρικά υπάρχουν πράγματα, που μπορούμε, να παρέχουμε, αυτομάτως, ψηφιακά σήμερα. Το κάναμε. Δηλαδή, παρέχουμε υπεύθυνη δήλωση και εξουσιοδότηση. Αυτοί ήταν οι βασικοί λόγοι, που πήγαινε κανείς στα ΚΕΠ πριν από το lockdown. Χοντρικά, οι 12.000 από τις 20.000 επισκέψεις ημερησίως στα ΚΕΠ αφορούσαν αυτές τις δύο υπηρεσίες, που ήδη παρέχονται από τον gov.gr. Μετά προσθέσαμε δημοτολόγια και ληξιαρχεία, δηλαδή, τους αμέσως επόμενους λόγους, αλλά σε ένα σημείο υπάρχει μια δυσκολία, να μπορέσεις, να παρέχεις κάποια πράγματα αυτόματα. Εκεί, λοιπόν, τι σκεφτήκαμε; Να κάνουμε τη φυσική επαφή μέσω βιντεοδιάσκεψης, έτσι ώστε να μπορεί, να δείχνει ο πολίτης την ταυτότητά του και να μπορεί, να ταυτοποιείται με αυτόν τον τρόπο, έτσι ώστε ασύγχρονα να μπορεί, να του στείλει το ΚΕΠ ένα έγγραφο στην ψηφιακή του θυρίδα. Θα μιλήσει για αυτό και ο αρμόδιος Υφυπουργός.

Σε ό,τι αφορά το ΕΚΟΜΕ, καταρχήν, θα κάνουμε δεκτή τη σύλληψή του να μειωθεί το ελάχιστο όριο των επεισοδίων από τα 100 στα 70 και θα έπρεπε, να το είχαμε προβλέψει εξαρχής. Ερχόμενοι σε επαφή με τον κλάδο, αντιληφθήκαμε ότι τα 70 είναι το κρίσιμο όριο, η κρίσιμη παράμετρος π.χ. για μια σειρά που ξεκινά το Σεπτέμβριο, για το εάν θα μπορέσει, να επιβιώσει και μετά τα Χριστούγεννα. Οπότε θέλουμε, ειδικά σε αυτή τη φάση που πρέπει, να γίνει μια επανεκκίνηση της οπτικοακουστικής βιομηχανίας, να συμβάλουμε με αυτόν τον τρόπο και να βοηθήσουμε, όσο το δυνατόν περισσότερο μπορούμε. Αντιπαρέρχομαι την κριτική ότι το χαμηλό κόστος συνιστά και χαμηλή ποιότητα, γιατί είναι μια κριτική, που θα μπορούσαμε, να την κάνουμε κι εμείς. Θα μπορούσαμε, να πούμε ότι στο ν.4487/2017 το όριο ήταν στις 100.000 ευρώ και με το ν.4563/2018 το όριο έπεσε στις 30.000 ευρώ. Άρα, αποδέχεστε ότι με την ενέργεια που κάνατε ως Κυβέρνηση ρίξατε εσείς πρώτοι την ποιότητα, για να έρθουμε, να το κάνουμε κι εμείς τώρα; Δε νομίζω.

**ΜΑΡΟΣ ΚΑΤΣΗΣ (Εισηγητής της Μειοψηφίας):** *(ομιλία εκτός μικροφώνου)*

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Ψηφιακής Διακυβέρνησης):** Δεν είναι καθόλου «σοφιστεία». Εσείς ρίξατε το όριο από τις 100.000 στις 30.000. Εσείς, λοιπόν, πράξατε καλά με όρους ποιότητας; Αναβαθμίσατε την ποιότητα της οπτικοακουστικής βιομηχανίας κι εμείς ερχόμαστε σήμερα, να τη ρίξουμε; Δεν νομίζω ότι αυτό το πράγμα είναι δόκιμος κριτική. Σε κάθε περίπτωση εδώ πέρα αν βάλουμε κριτήρια ποιότητας, θα πάμε, να βάλουμε και κριτήριο του υποκειμενισμού της αντίληψης, που έχει ο καθένας από εμάς. Μπορεί σε εμένα, να μην αρέσουν κάποια από τα σίριαλ ή κάποιες από τις σειρές που επιδοτούνται σε εσάς, αλλά το κριτήριο είναι, τι είναι εξαγώγιμο και εξωστρεφές κι έχει παρατηρηθεί από τις εταιρείες παραγωγής ότι πάρα πολύ συχνά πολλές παραγωγές χαμηλού κόστους - και να προσθέσω εδώ ότι το κόστος έχει πέσει και πέφτει διαρκώς – τυγχάνει, να είναι εξαγώγιμες. Εμάς, λοιπόν, τι μας ενδιαφέρει; Μας ενδιαφέρει η εξωστρέφεια του κλάδου και η εξωστρέφεια της χώρας με τον ένα ή με τον άλλον τρόπο. Δε θα πάμε, εμείς, να κρίνουμε την ποιότητα στο κάθε ένα από αυτά τα σίριαλ, γιατί θα κινδυνεύαμε, να βάλουμε και πολιτικά κριτήρια στην αξιολόγηση της ποιότητας και δεν νομίζω ότι κανείς μας εδώ, θα το ήθελε αυτό.

Θέλω, όμως, κλείνοντας, να σταθώ σε κάτι, που είπε ο εκπρόσωπος του Κ.Κ.Ε., το οποίο και για μένα, προσωπικά, είναι πολύ σημαντικό. Θέλω, να πω ότι διαφωνώ με όλο μου το είναι με την αντίληψη ότι οι ψηφιακές υπηρεσίες έχουν ταξικότητα. Επιτρέψτε μου, να πω ότι οι ψηφιακές υπηρεσίες μειώνουν τις ανισότητες. Το πιστεύω βαθιά, το πιστεύουμε όλοι μας βαθιά. Μειώνουν τις ανισότητες για τα άτομα, που έχουν κινητικές δυσκολίες. Μειώνουν τις ανισότητες για την εργαζόμενη μητέρα, η οποία δε μπορεί, να αφήσει το παιδί της και πρέπει, να πάει, να στηθεί σε μια ουρά, επειδή έχει ένα κράτος απέναντί της, που την ταλαιπωρεί.

Μειώνουν τις ανισότητες, γιατί πάνω απ’ όλα καταπολεμούν τη διαφθορά, γιατί όπως είχε πει σε εμάς ο πρώην Πρόεδρος της Εσθονίας που τυγχάνει να μας έχει βοηθήσει πολύ, ο κ. Σίλβες, είχε πει μια φράση «σκληρή» για έναν πολιτικό, «δεν μπορείς να διαφθείρεις το μηχάνημα» και έχει απόλυτο δίκιο.

Όλες αυτές οι τεχνολογίες μειώνουν την ανισότητα, βοηθάνε την κοινωνική συνοχή και κάνουν και κάτι άλλο, επιτρέψτε μου να το πω. Αυξάνουν την εμπιστοσύνη στους θεσμούς. Αν δείτε έρευνες που έχουν γίνει παγκοσμίως σε σχέση με την εμπιστοσύνη στους θεσμούς η χώρα μας είναι, δυστυχώς, ουραγός στην εμπιστοσύνη γενικά, όχι μόνο στην εμπιστοσύνη απέναντι στους θεσμούς, απέναντι στον άλλο, απέναντι στους συμπολίτες μας. Δείτε την παγκόσμια έρευνα αξιών. Έχουμε μία ευθύνη, η Κυβέρνηση, το Κοινοβούλιο, αυτή την εμπιστοσύνη στους θεσμούς να την αποκαταστήσουμε, να μπορέσει ο κόσμος να εμπιστευτεί ξανά το κράτος.

Η διαχείριση της κρίσης στην περίοδο της πανδημίας - δείχνουν οι έρευνες, από την Κυβέρνηση, αλλά ευρύτερα από τον ελληνικό λαό - έχει συμβάλει στην αποκατάσταση αυτής της εμπιστοσύνης. Πρέπει να συμβάλλουμε όλοι.

Από εκεί και πέρα σε όλες τις υπόλοιπες ψηφιακές υπηρεσίες είμαστε σε στενή συνεργασία. Συνομιλούμε συχνά με την Αρχή Προστασίας Δεδομένων Προσωπικού Χαρακτήρα. Το Μητρώο Επικοινωνίας Πολιτών είχε προβλεφθεί και με το ν. 4623. Η άϋλη συνταγογράφηση δεν είναι παρά μια επέκταση του συστήματος της ηλεκτρονικής συνταγογράφησης. Άρα, υπάρχουν πολύ συγκεκριμένες και δομημένες διαδικασίες σε αυτά τα συστήματα και στο πως έχουν προβλεφθεί. Άλλωστε έχει ψηφιστεί και μία Π.Ν.Π. κατά το παρελθόν.

Απλώς, μια διευκρίνιση, κύριε Κάτση, σε σχέση με το άρθρο 1, με το ντοκιμαντέρ και το παιχνίδι, με το κατά πόσον υπάγονται στην έννοια του οπτικοακουστικού έργου. Είμαστε υπέρ, αλλά έχω την εντύπωση ότι προβλέπεται από το άρθρο 1. Αν κάνουμε σε αυτό λάθος ή υπάρχει κάποιος τρόπος να γίνει κάποια βελτίωση, είμαστε «ανοιχτοί», αλλά η εντύπωση που έχουμε είναι ότι αυτό το έχουμε προβλέψει με το άρθρο 1 που λέει ότι «το περιεχόμενο των ανωτέρω μπορεί να είναι μυθοπλασία, δημιουργική τεκμηρίωση(ντοκιμαντέρ), κινούμενα σχέδια, καθώς και ψηφιακό παιχνίδι, πολιτιστικό ή εκπαιδευτικό». Αυτό, όμως, είμαστε πολύ «ανοιχτοί» να το συζητήσουμε.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):**Τον λόγο έχει ο Υφυπουργός Ψηφιακής Διακυβέρνησης, κ. Γεωργαντάςγια να υποστηρίξει και αυτός την τροπολογία.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Στην τροπολογία που μόλις κατατέθηκε, υπάρχει μία πρόβλεψη για μια καινούργια υπηρεσία, η οποία θα παρέχεται από τα ΚΕΠ, με την δυνατότητα, ουσιαστικά, βιντεοκλήσης, έτσι ώστε να μπορεί ο πολίτης να εξυπηρετείται, χωρίς την ανάγκη της φυσικής του παρουσίας στα γκισέ των ΚΕΠ. Η βιντεοκλήση αυτή θα γίνεται μετά από προηγούμενο ραντεβού, στο οποίο θα επιλέγει ο πολίτης συγκεκριμένη θεματική ενότητα που τον ενδιαφέρει, έτσι ώστε να κατευθύνεται το ερώτημα σε εξειδικευμένο υπάλληλο του ΚΕΠ που θα μπορεί να απαντήσει επί της συγκεκριμένης θεματικής ενότητας και την επόμενη μέρα ή όποτε δοθεί αυτό το ραντεβού, μέσω της βιντεοκλήσης θα απαντά ο υπάλληλος.

Βεβαίως, θα καθοριστούν με Υπουργική Απόφαση οι λεπτομέρειες όλης αυτής της ρύθμισης. Στη βιντεοκλήση δεν είναι απαραίτητο να υπάρχει εικόνα συνέχεια. Θα γίνεται η ταυτοποίηση του πολίτη με την επίδειξη της ταυτότητας του και στη συνέχεια μπορεί να υπάρχει μόνο συνομιλία. Δεν θα υπάρχει εικόνα από την στιγμή που δεν το επιθυμεί ο υπάλληλος των ΚΕΠ.

Με αυτόν τον τρόπο πιστεύουμε ότι θα κερδηθεί ο απαραίτητος χρόνος τον οποίο οι πολίτες διέθεταν για πολλές φορές, άσκοπες αναζητήσεις απαντήσεων επί ερωτημάτων που έθεταν. Ο υπάλληλος των ΚΕΠ θα ξέρει από πριν το ερώτημα, οπότε θα είναι προετοιμασμένος για την απάντησή του και βεβαίως, θα υπάρχουν και κόμβοι επικοινωνίας έτοιμοι, για να μπορέσει να αντληθεί η πληροφορία ακόμη και τη στιγμή της συνομιλίας, έτσι ώστε να μπορεί να δώσει άμεσα την αξιόπιστη απάντηση η οποία απαιτείται και θέλω να πιστεύουμε ότι με την δράση αυτή, με την πρωτοβουλία αυτή, η οποία θα είναι σε παραγωγική διαδικασία σε μικρό χρονικό διάστημα, να ξέρετε ότι ήδη γίνονται εκπαιδεύσεις προσωπικού των ΚΕΠ από τους Δήμους οι οποίοι συμμετέχουν με το απαραίτητο προσωπικό στο ΕΚΔΔΑ.

Στην αρχή θα ξεκινήσει σε συγκεκριμένα μόνο ΚΕΠ η πρόσθετη αυτή υπηρεσία και ελπίζουμε ότι θα «αγκαλιαστεί» από τους πολίτες και θα στελεχωθεί, όπως απαιτείται για να μπορέσει να διευρυνθεί ο αριθμός των καταστημάτων ΚΕΠ τα οποία θα εξυπηρετούν τον πολίτη.

Να πω μια κουβέντα για τα ΚΕΠ. Στη νέα ψηφιακή πραγματικότητα η οποία δημιουργείται στη χώρα, ξέρουμε πολύ καλά όλοι ότι υπάρχει μεγάλο μέρος του πληθυσμού που δεν έχει τις απαραίτητες ψηφιακές δεξιότητες για να ανταποκριθεί. Σε όποιον, λοιπόν, δεν μπορεί από τον ηλεκτρονικό υπολογιστή του σπιτιού του ή από το κινητό του τηλέφωνο να διεκπεραιώσει τις υποθέσεις τις οποίες επιθυμεί, θα υπάρχουν πάντα τα ΚΕΠ, αναβαθμισμένα, στελεχωμένα και τεχνικώς επαρκώς επανδρωμένα, για να μπορούν πραγματικά να ανταποκριθούν στο μέρος αυτό του πληθυσμού, το οποίο δεν έχει την ψηφιακή δεξιότητα, έτσι ώστε να μην αφήσουμε κανέναν πίσω από όλη αυτή την αλλαγή η οποία πραγματοποιείται στις σχέσεις του πολίτη με τη Δημόσια Διοίκηση.

Υπάρχει ειδική πρόβλεψη για τους ανθρώπους με αναπηρία, υπάρχει ειδική πρόβλεψη για συγκεκριμένες πληθυσμιακές ομάδες, έτσι ώστε να μπορούν μέσω της βιντεοκλήσης όλοι να εξυπηρετηθούν και να διεκπεραιώσουν με τον καλύτερο τρόπο την υπόθεση η οποία τους αφορά.

Υπάρχουν και δύο ακόμα άρθρα στη συγκεκριμένη Τροπολογία, τα οποία, κ. Πρόεδρε, θα τα αναλύσουμε σε λίγο. Απλά επειδή τα ΚΕΠ είναι αρμοδιότητά μου είχα την ετοιμότητα για να μπορέσω να απαντήσω σε αυτό. Τα αλλά δύο άρθρα θα αναλυθούν σε λίγο.

Ευχαριστώ, κ. Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Έχει ζητήσει τον λόγο να τοποθετηθεί επί της Τροπολογίας ο Εισηγητής της Μειοψηφίας, ο κ. Μάριος Κάτσης.

Έχετε τον λόγο, κ. Κάτση.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Κύριε Υπουργέ ξέρετε, με την Τροπολογία που κατατέθηκε στην τελευταία συνεδρίαση της Επιτροπής, στην τέταρτη συνεδρίαση της Επιτροπής, πρώτα απ’ όλα πολιτικά σας κάνω μια κριτική, ότι αποδείχθηκε ότι μάλλον το νομοσχέδιο δεν σας ενδιαφέρει καθόλου και δεν το φέρατε για να ενισχύσετε τον κλάδο των οπτικοακουστικών, αλλά αυτό που σας ενδιαφέρει είναι να πάτε σε άλλα αντικείμενα, να πάτε και να φέρετε αυτή την τεχνική Τροπολογία. Αυτή είναι η γνώμη μου, και ότι ήταν εντελώς πρόφαση το νομοσχέδιο και οι αλλαγές.

Η απόδειξη ότι δεν σας ενδιαφέρει ο κλάδος των οπτικοακουστικών, γιατί όλο με σοφιστείες μιλάτε, κ. Υπουργέ και εγώ είδατε ότι μίλησα για την ουσία. Στην ουσία εσείς δεν αναφερθήκατε. Σας είπα ότι μειώνοντας το κόστος του επεισοδίου από τα 30 στα 15, εσείς τί μου είπατε; Ότι αλλοιώνεται το περιεχόμενο. Ποιος μίλησε για περιεχόμενο κ. Υπουργέ; Μίλησε κανένας για το περιεχόμενο των τηλεοπτικών σειρών.

Μιλήσαμε για κόστος παραγωγής. Για το πόσο ποιότητα έχει η παραγωγή. Τα σκηνικά, τα κοστούμια, οι ηθοποιοί. Γι’ αυτά μιλάμε, κ. Υπουργέ. Δεν μιλάμε για περιεχόμενο, αν θα έχει σκοτωμούς μέσα ή αν θα έχει το οτιδήποτε άλλο. Πως μπήκατε στο περιεχόμενο; Θα σταματήσετε να κάνετε επιτέλους σοφιστείες; Και γιατί αν ήταν έτσι, θα έπρεπε να μειώσετε στο μισό. Και γιατί δεν το πάτε στα 5.000 το επεισόδιο, να μην βάζουν τίποτα και να τα κάνουν όλα σε ένα δωμάτιο. Έχει λογική αυτό που λέτε;

Εδώ πέρα πρέπει να βρεθεί η ισορροπία. Αυτό που σας είπαμε επί της ουσίας είναι, μπορείτε να αυξήσετε το ποσοστό επιχορήγησης στο 45, δεν είπατε κουβέντα γι’ αυτό. Ένα δεύτερο, να μη μειώσετε τον αριθμό των επεισοδίων, γιατί αυτό αποτελεί δωράκι. Και τρίτον, να μη μειώσετε το κόστος παραγωγής, γιατί επί της ουσίας δεν βάζει αυτός που θα φιλοξενήσει την παραγωγή τίποτα από την τσέπη του. Αυτό σας λέμε, ότι θα είναι αμφιβόλου ποιότητας το παραγόμενο προϊόν.

Άρα, λοιπόν, αφού μειώνεται το κόστος παραγωγής, όχι εξωστρέφεια δεν πετυχαίνετε, αλλά δεν θα το βλέπει ούτε η Ελλάδα, αυτό το προϊόν που θα παραχθεί. Ούτε η Ελλάδα δεν θα το βλέπει, άμα το κόστος παραγωγής είναι πάμφθηνο. Μπορείτε να το κατανοήσετε αυτό, νομίζω.

Δεύτερον, αυτό που ζητάω, κ. Πρόεδρε, για την Τροπολογία και θα ήθελα να σας το εξηγήσω, είναι ότι προφανώς και έχει το δικαίωμα νομοθετικά, αλλά πρέπει να κατανοήσετε ότι κάποια ζητήματα εξόχως, ας πούμε, τεχνικά, αφορούν δημόσιους πόρους και δημόσια περιουσία. Ένα τέτοιο πράγμα είναι το φάσμα των ραδιοσυχνοτήτων. Εδώ πέρα υπάρχει μία τεχνικής φύσης ρύθμιση στο νομοσχέδιο, όσο πρόλαβα να το διαβάσω, ή οποία στρώνει το υπέδαφος για το ποιο τρόπο θα γίνει η δημοπρασία για την εκχώρηση του φάσματος του 5G.

Αυτό, λοιπόν, όπως καταλαβαίνει κανείς, επειδή το φάσμα είναι δημόσιο αγαθό και δημόσιος πόρος, θα πρέπει, κ. Υπουργέ, να μη συζητείται στο νομοσχέδιο για την Ψηφιακή Διακυβέρνηση. Είναι δικιά σας αρμοδιότητα προφανώς, δεν είναι σε άσχετο νομοσχέδιο, δεν το φέρατε στο Υγείας, θα σας κατηγορούσα πολύ περισσότερο γι’ αυτό, αλλά μπαίνω στην ουσία. Φέρνετε ένα τεχνικό θέμα, το οποίο οφείλει με τη δέουσα προσοχή και τον δέοντα σεβασμό να ελεγχθεί, χωρίς να αλλάζει η φύση και η ουσία του νομοσχεδίου που συζητούμε.

Εδώ πέρα, βάζετε ένα πυρηνικό τεχνικό ζήτημα με νομοθεσία απελευθέρωση φάσματος ραδιοσυχνοτήτων, προκειμένου η εθνική επιτροπή τηλεπικοινωνιών και ταχυδρομείων, να κάνει διαγωνισμό. Όπως σας εξήγησα και νωρίτερα ο διαγωνισμός όπως καταλαβαίνει κανείς είναι κομβικής σημασίας ζήτημα και εσείς νομίζω το έχετε αναγνωρίσει στο παρελθόν, να έχει τα μέγιστα δυνατά οφέλη για το δημόσιο. Άρα, λοιπόν, επειδή ο διάβολος κρύβεται στις τεχνικές λεπτομέρειες απελευθέρωσης του φάσματος και των ζωνών συχνοτήτων να γίνει με τη δέουσα προσοχή και σεβασμό. Αυτό που κάνετε λοιπόν, το φέρνετε με τροπολογία, είναι απαράδεκτο.

Νομίζω, λοιπόν, κλείνοντας, ότι η τροπολογία που καταθέσατε, το άρθρο 1 πρέπει να το φέρετε άλλη στιγμή και να το αποσύρετε. Ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Όσον αφορά τα όσα είπατε προς το Προεδρείο η τροπολογία είναι του ίδιου Υπουργείου δεν είναι σε άσχετο νομοσχέδιο. Επειδή έχουμε δει πολλά αυτά τα χρόνια, είναι πολιτική η κριτική που ασκείτε, θα σας απαντήσει η Κυβέρνηση.

Τον λόγο έχει ο κ. Υπουργός.

**ΚΥΡΙΑΚΟΣ ΠΙΕΡΡΑΚΑΚΗΣ (Υπουργός Ψηφιακής Διακυβέρνησης):** Η Ελλάδα, στα ψηφιακά έχει καθυστερήσει δεκαετίες. Επί αυτής της κυβέρνησης δεν θα καθυστερήσει δευτερόλεπτο. Δεν θα καθόμαστε να κοιταζόμαστε να συζητάμε και να διυλίζουμε τον κώνωπα. Δεν το δεχόμαστε. Πρέπει να τρέξουμε γρήγορα. Γιατί; Γιατί είμαστε ουραγοί. Ξεκινάω, από θέση ουραγού, δεν θα χάσουμε δευτερόλεπτο, δεν θα ανεχτούμε να χάσουμε δευτερόλεπτο. Να σας εξηγήσω λοιπόν, τι λέει το άρθρο, γιατί δεν το καταλάβατε. Το άρθρο λέει, ότι τα τρεισήμισι GHz που είναι τα αγροτικά δίκτυα πρέπει να αδειάσουν. Αυτό είναι παγωτό βανίλια επιτρέψτε μου, να πω. Είναι κάτι το οποίο είναι αυτονόητο να γίνει για να μπορέσει να γίνει η δημοπρασία. Είναι κάτι τελείως δομημένο, τελείως αυτονόητο. Είναι αυτόματος πιλότος. Πρέπει να γίνει γιατί η χώρα δεν μπορεί να μην κάνει τη δημοπρασία τον Δεκέμβριο. Δεν θα την κάνει το Δεκέμβρη του 2021. Θα την κάνει τον Δεκέμβριο του 2020, γιατί αυτή είναι η εντολή που έχουμε πάρει από τον κόσμο. Να τρέξουμε. Από εκεί και πέρα εγώ θα δεχτώ την κριτική σας αν εσείς μου πείτε γιατί μειώσατε το κόστος από τα 100 στα τριάντα χιλιάρικα. Εκεί με ποια πολύπλευρη αναπτυξιακή διαδικασία αποφασίσατε να μειώσετε το κόστος. Εκεί θα ακούσω πάρα πολύ αναλυτικά την κριτική σας.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Ταγαράς.

**ΝΙΚΟΛΑΟΣ ΤΑΓΑΡΑΣ (Εισηγητής της Πλειοψηφίας):** Κύριε Πρόεδρε, κυρίες και κύριοι, συνάδελφοι, οι εξελίξεις τρέχουν και εμείς δεν μπορούμε να παρακολουθούμε από απόσταση. Είπε και ο Υπουργός, ότι έχουμε μείνει πάρα πολύ πίσω και μπορεί να συζητάμε ένα νομοσχέδιο τέταρτης συνεδρίασης επιτροπής και μέσα στις τέσσερις μέρες να έρθει προσθήκη και η τροπολογία. Κάθε μέρα εξελίσσονται πράγματα και αλλοίμονο αν εμείς εν ονόματι του γιατί ήρθε χθες και δεν ήρθε αύριο εξακολουθούμε να παρατηρούμε από απόσταση. Εγώ χαίρομαι κύριε Υπουργέ, επειδή θέλετε το χρόνο για τέσσερις μελέτες αν κατάλαβα καλά πού πρέπει να εξελιχθούν που σίγουρα θα σας βοηθήσουν μέχρι το τέλος του χρόνου να πάρετε και αυτή την απόφαση εξέλιξης και εκσυγχρονισμού αξιοποιώντας ως εργαλείο τις τεχνολογίες και χωρίς εργαλεία και τεχνολογίες δεν πάμε πουθενά. Αυτά σε ότι αφορά την τροπολογία στο πρώτο της άρθρο.

Σε ότι αφορά το δεύτερο, μια πρόσθετη υπηρεσία, για το θέμα της δυνατότητας μετά από την ψηφιακή εξουσιοδότηση. Σημαντικότατη παροχή υπηρεσίας από απόσταση και διευκόλυνση όλων των πολιτών είναι και η δυνατότητα μέσω βιντεοκλήσης. Και τα δυο που έρχονται να προστεθούν στο νομοσχέδιο που συζητάμε, που είναι συναφή, αλλά και επί της ουσίας με το νομοσχέδιο. Νομίζω ότι είναι θετικό και εύχομαι να εξελίσσεστε γιατί άκουσα και για την ψηφιακή κωδικοποίηση, κώδικα ψηφιακής πολιτικής και λοιπά που θα φέρετε άμεσα. Δεν ξέρω αν θα είναι τώρα ή αν θα είναι λίγο αργότερα, χαίρομαι για το έργο που επιτελείτε και να εξακολουθήσετε να το κάνετε. Οι συζητήσεις είναι καλές. Ο διάλογος είναι επιβεβλημένος, αλλά χωρίς αποτέλεσμα, ήδη έχουμε μείνει πολύ πίσω, δεν πρέπει να χάσουμε άλλο χρόνο. Ευχαριστώ πολύ κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Κάτσης

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Κύριε Υπουργέ, νομίζω, το εξήγησα, προσέξτε, ο νόμος όφειλε, όταν νομοθετήθηκε, να βάλει κάποια όρια. Τότε, όπως γνωρίζετε, επειδή αφορούσε κρατικές ενισχύσεις, το ποσοστό ξεκινούσε, αν θυμάμαι καλά, με 25% και ανέβηκε ένα χρόνο μετά στο 35%. Αυτό, δεν αλλάζει την αρχιτεκτονική του νόμου, όμως, η αύξηση του ποσοστού του cash rebate, με ταυτόχρονη μείωση του κόστους ανά επεισόδιο, από τα 100 στα 30, γιατί ήταν απαγορευτικό το ύψος για τα ελληνικά δεδομένα, έδωσε τεράστια ώθηση στο κλάδο των οπτικοακουστικών, απόδειξη, η οποία είναι δεδομένη, από το γεγονός, ότι η φετινή τηλεοπτική χρονιά, ήταν υπερπλούσια σε μυθοπλασία, ακόμα και από χρονιές πριν τη κρίση, σε αριθμό. Τώρα, το περιεχόμενο δεν το κρίνω, εγώ δεν είχα το χρόνο να δω καμία από αυτές τις σειρές, όμως, γνωρίζω από φίλους, συγγενείς, οικογένεια κ.λπ.. Άρα, αυτό είναι αυταπόδεικτο, ότι η αύξηση των κινήτρων του cash rebate και η μείωση του επεισοδίου, του κόστους παραγωγής, ώθησε σημαντικά, για να μην είναι απαγορευτικά τα επίπεδα. Αλλά εσείς, πρέπει, ως πολιτική ηγεσία, να βρείτε το σημείο ισορροπίας, ούτως ώστε, ταυτόχρονα, και παραγωγές να γίνονται και επίπεδο και ποιότητα να έχουν. Αν εσείς πάτε να χρησιμοποιήσετε με σοφιστείες ένα επιχείρημα, ότι αφού και εσείς το κατεβάσατε, έπρεπε, ας πούμε, να μας κάνετε κριτική, δεν είναι το ίδιο, γιατί εδώ πέρα, μειώνεις σχεδόν στο ελάχιστο και το ακούσατε και από τους φορείς, δεν το λέω εγώ μόνο, ότι μόνο και μόνο η μισθοδοσία όλου του προσωπικού θα υπερβεί τα 15 χιλιάρικα. Άρα, λοιπόν, σας το λέω και σας το ξαναλέω, ότι το να μειώσεις τον αριθμό των επεισοδίων, το να μειώσεις το κόστος παραγωγής, δεν θα παράξει οπτικοακουστικό περιεχόμενο ικανό και ποιοτικό, για να το εξάγετε. Άρα, λοιπόν, θα αποτύχετε σε αυτό.

Όσον αφορά στο θέμα για το ζήτημα του φάσματος, αυτό που σας εξήγησα είναι, ότι είναι ένα τεχνικό θέμα. Εγώ, δεν το έχω μελετήσει με λεπτομέρεια, πρέπει να το δω όλο το σαββατοκύριακο και να το συζητήσουμε στην Ολομέλεια. Αλλά πείτε μου, σας παρακαλώ, ειλικρινά, πολιτικά και ανθρώπινα, εγώ, στο νομοσχέδιο τη Δευτέρα, σαν εισηγητής, που να εστιάσω, στο ζήτημα των ραδιοσυχνοτήτων και του φάσματος ή στο ΕΚΟΜΕ; Πείτε μου σας παρακαλώ, γιατί είναι δύο διαφορετικά ζητήματα, που να εστιάσω; Πρέπει να μιλάω δύο ώρες. Αυτό είναι η ουσία.

Άρα, λοιπόν, καταλαβαίνει κανείς, ότι εδώ πέρα, φέρνετε κάτι έξτρα, το οποίο είναι πυρηνικό και κεφαλαιώδες. Εσείς, λέτε, ότι είναι απλό και εύκολο. Δεν θα κάνουμε δίκη προθέσεων, αυτά θα αποδειχτούν και με το διάβασμα και τη μελέτη. Για αυτό σας λέω, εδώ έχουμε ένα νομοσχέδιο άλλης λογικής και εδώ μας φέρνετε άλλης λογικής. Και μη μας λέτε και για καθυστερήσεις, κύριε Υπουργέ, αφήστε τις σοφιστείες. Αν θεωρείτε, λοιπόν, ότι έχετε καθυστερήσει πολύ, να μας πείτε, γιατί ένα χρόνο τώρα κλείσατε, κάνατε γενέθλια, δεν το φέρατε νωρίτερα, για να μπορέσει να δώσει τη δυνατότητα στην ΕΕΤΤ να προχωρήσει και δεύτερον, αν είναι να τα δώσουμε και τζάμπα για να τα κάνουμε μια ώρα αρχύτερα, δημόσιους πόρους, ας τους δώσουμε τζάμπα, δεν πειράζει.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Το τελευταίο διάστημα επανήλθαμε στην κανονικότητα και τα νομοσχέδια συζητιούνται σε δύο συνεδριάσεις και στην Ολομέλεια, ξεχωριστή συνεδρίαση επί της αρχής, και ξεχωριστή επί των άρθρων και των τροπολογιών.

Τον λόγο έχει η κυρία Μιχαηλίδου.

**ΔΟΜΝΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Αγαπητοί βουλευτές, κυρίες και κύριοι μέλη της Διαρκούς Επιτροπής Δημόσιας Διοίκησης, σας ευχαριστώ πολύ για το χρόνο που μου δίνετε, ώστε να παρουσιάσω δύο διατάξεις κομβικής σημασίας για το Υπουργείο Εργασίας και Κοινωνικών Υποθέσεων, στο κομμάτι της υλοποίησης της νέας πολιτικής για υιοθεσίες και αναδοχές.

Επιτρέψτε μου, να ξεκινήσω από μια παραδοχή. Η παρουσία μου ενώπιον της Επιτροπής, με αφορμή την εξέταση νομοσχεδίου του Υπουργείου Ψηφιακής Πολιτικής, δείχνει πραγματικά, ότι κάτι αλλάζει. Συγκεκριμένα, καταδεικνύει, ότι το πρόταγμα της ψηφιοποίησης των δημόσιων πολιτικών, διαπερνά και την κοινωνική πολιτική, καθιστώντας την άσκησή της επίκαιρη και αποτελεσματική. Και είναι αυτό ακριβώς που είπε ο Υπουργός πριν, ότι βαθιά πεποίθηση της παράταξής μας είναι, ότι η ψηφιακή πολιτική αντιστρέφει το κοινωνικό πρόσημο.

Η ψηφιακή πολιτική, είναι πάρα πολύ ουσιαστική ως προς την ενδυνάμωση της προσβασιμότητας. Και η προσβασιμότητα στις ευάλωτες ομάδες και τις ευάλωτες ομάδες τα συμφέροντα των οποίων προασπίζει και προσπαθεί να διασφαλίσει το υπουργείο μας, είναι απόλυτη προτεραιότητά. Για τον διοικούμενο, η ψηφιοποίηση συνιστά εχέγγυο διαφάνειας και ίσης μεταχείρισης, ενώ για τη διοίκηση αναγκαίο όρο άσκησης εποπτείας και κατ’ επέκταση, δημόσιας λογοδοσίας. Στο συνδυασμό των δύο αυτών οπτικών, θεμελιώνεται η εμπιστοσύνη των διοικούμενου στη διοίκηση, ως συγκολλητική ουσία, για την εύρυθμη λειτουργία ενός σύγχρονου κράτους.

Αυτή ακριβώς η εμπιστοσύνη είχε διαρραγεί στην πολιτική για την αναδοχή και την υιοθεσία. Εκατοντάδες ανήλικοι μεγάλωναν σε δομές παιδικής προστασίας. Εκατοντάδες ανήλικοι γεννιόντουσαν σε νοσοκομεία, μεταφέρονταν σε δομές παιδικής προστασίας, κατόπιν, πήγαιναν σε σχολείο στις δομές παιδικής προστασίας, ενηλικιώνονταν μέσα στις δομές παιδικής προστασίας, την ίδια ώρα, που χιλιάδες συμπολίτες μας είχαν μεγάλη ανάγκη να δώσουν φροντίδα και αγάπη σε κάποιο παιδί.

Στις συνθήκες αυτές, ο ν. 4538/2018 κινήθηκε στη σωστή κατεύθυνση. Επικαιροποίησε το θεσμό της αναδοχής και θέσπισε τη δημόσια λειτουργία δημόσιων μητρώων: ένα μητρώο για τα παιδιά και δύο μητρώα για τους υποψήφιους γονείς. Ένα μητρώο του υποψήφιους γονείς και ένα μητρώο υποψήφιους αναδόχους.

Ακριβώς επειδή έκανε το πρώτο αναγκαίο βήμα σε έναν τομέα που δεν έχει καμία- και τονίζω- καμία πολυτέλεια κομματικών αντιπαραθέσεων. Γι’ αυτόν ακριβώς το λόγο, γιατί δεν δεχόμαστε καμία αντιπαράθεση, καμία διαφωνία ως προς το ότι όλοι μαζί πρέπει να προασπίσουμε το βέλτιστο συμφέρον των παιδιών, το νόμο αυτό τον ψήφισε και η δική μας παράταξη το Μάιο του ‘18.

Δυστυχώς, οι προσδοκίες που ο νόμος συμπύκνωσε διαψεύστηκαν στην πράξη. Όταν αναλάβαμε ένα χρόνο πριν, βρήκαμε ένα ρυθμιστικό πλαίσιο καλών προθέσεων, πραγματικά καλών προθέσεων, αλλά ανεφάρμοστο. Ενώ στο μητρώο υποψήφιων γονέων είχαν ξεκινήσει εσπευσμένα οι εγγραφές την άνοιξη του ‘19, το μητρώο ανηλίκων ήταν ένα άδειο κέλυφος. Το μητρώο ανηλίκων τον Ιούλιο του ‘19 είχε 91 καταχωρίσεις, από δύο δομές, από τις 82 που υπάρχουν σε όλη τη χώρα. Το κράτος δεν γνώριζε, ενάμιση χρόνο μετά την ψήφιση του νόμου, πόσα παιδιά φιλοξενούνται σε δομές που έχει υπό την εποπτεία του.

Η εκπαίδευση των υποψήφιων γονέων προβλεπόταν - και σωστά προβλεπόταν - ως αναγκαία προϋπόθεση, έτσι ώστε, οι γονείς να μπούνε στο μητρώο υποψηφίων γονέων. Όμως, δεν είχε γίνει τίποτα γι’ αυτό, δεν είχαν ουσιαστικά εκπαιδευτεί, οι εκπαιδευτές των γονέων, και βέβαια, δεν είχε ξεκινήσει εκπαίδευση γονέων πουθενά στην επικράτεια. Αυτό, τι σήμαινε; Αυτό σήμαινε ότι 400 αιτήσεις από το ’18, δηλαδή, 800 συμπολίτες μας είχαν «κολλήσει» και είχαν μια αίτηση η οποία δεν είχε καν ανοιχτεί. Η αίτησή τους για 800 συμπολίτες μας δεν είχε καν ανοιχτεί επειδή το κράτος, από τη μία προέβλεπε ότι είναι πάρα πολύ σημαντικό να γίνουν και είναι προϋπόθεση να γίνουν τα εκπαιδευτικά προγράμματα, αλλά από την άλλη, δεν είχε καταφέρει το ίδιο το κράτος που τα έβαζε σαν προϋπόθεση να τα διοργανώσει.

Επίσης, ο νόμος τι προέβλεπε; Προέβλεπε, και πολύ σωστά προέβλεπε, την αξιοποίηση ιδιωτών κοινωνικών λειτουργών μελών του Συνδέσμου Κοινωνικών Λειτουργών Ελλάδας (ΣΚΛΕ) ώστε, να ενισχυθούν οι κοινωνικές δομές, ώστε μέλη του ΣΚΛΕ, πιστοποιημένα μέλη του ΣΚΛΕ - πιστοποιημένα από το δημόσιο μέλη του ΣΚΛΕ, με εκπαίδευση από δημόσιες υπηρεσίες - να μπορούν να βοηθήσουν επικουρικά στην κοινωνική έρευνα και στην επεξεργασία των αιτήσεων για υιοθεσίες και αναδοχές. Ούτε εκεί είχαν γίνει οι απαραίτητες ενέργειες για να δουλέψει αυτό .

Σήμερα, έξι μήνες μετά την εκδήλωση του Δεκεμβρίου στο Ζάππειο, παρουσία του πρωθυπουργού, οφείλω να ομολογήσω ότι δεν ακολουθήσαμε πιστά το σχεδιασμό και το χρονοδιάγραμμα που εξαγγείλαμε τότε. Και τούτο, διότι, όλα τα παραπάνω τα κάναμε πράξη σε συντομότερο διάστημα από ό,τι είχαμε δεσμευτεί και από ό,τι είχα δεσμευτεί και προσωπικά εγώ στην εθνική αντιπροσωπεία.

Ειδικότερα, είχα δεσμευτεί, ότι θα ξεκινήσουν τα εκπαιδευτικά σεμινάρια των υποψήφιων αναδόχων και γονέων το Σεπτέμβριο. Ξεκίνησαν το Μάιο. Καταφέραμε και εν μέσω πανδημίας, εκπαιδεύσαμε και εκπαιδευτές και γονείς σε όλη την επικράτεια. Αυτό, ξέρετε, δεν ήταν εύκολο. Δεν ήταν εύκολο, αλλά ήταν πολύ ουσιαστικό όλοι οι γονείς να έχουν την ίδια ημερομηνία έναρξης των εκπαιδευτικών. Διότι οι γονείς, οι οποίοι είναι ήδη οι γονείς των οποίων η αίτηση δεν έχει ανοιχτεί εδώ και δύο χρόνια, επειδή το κράτος δεν μπορούσε να διοργανώσει τα εκπαιδευτικά σεμινάρια τα οποία το ίδιο προέβλεψε ως απαραίτητη προϋπόθεση, δεν μπορούσε μετά να αρχίσει να εκπαιδεύει γονείς σε μια περιφέρεια και σε μια άλλη να μην είναι εκπαιδευμένοι, έτσι ώστε, γονείς σε μία περιφέρεια να έχουν προβάδισμα έναντι των άλλων στο ποιος θα μπει στο σύστημα και άρα, θα μπορεί να υιοθετήσει ένα παιδί.

Επίσης, είχα δεσμευτεί ότι η πρώτη σύνδεση παιδιών και υποψήφιων γονέων, μέσα από το πληροφοριακό σύστημα, θα υλοποιηθεί το φθινόπωρο του 2020 και τελικά πραγματοποιήθηκε τον Ιούλιο. Συγκεκριμένα, την περασμένη Δευτέρα. Χθες, ο Πρωθυπουργός ανακοίνωσε τα αποτελέσματα αυτής της σύνδεσης. Έχουμε 202 παιδιά, τα οποία συνδέθηκαν με υποψήφιους γονείς και υποψήφιους αναδόχους. Κάμψαμε αντιστάσεις και αψηφήσαμε τις δυσκολίες της πανδημίας, για να καταστήσουμε τη διαδικασία αναδοχής και υιοθεσίας, λειτουργική. Πρωτίστως, για όλα τα παιδιά που είναι κρίσιμο να μεγαλώσουν σε ένα οικογενειακό περιβάλλον. Ξέρετε, οι δομές παιδικής προστασίας για εμάς είναι απαραίτητες, αλλά είναι απαραίτητες ως προσωρινές δομές φιλοξενίας, όχι ως μόνιμες. Δεν δεχόμαστε ένα παιδί να μεγαλώνει για χρόνια σε μια δομή.

Οι διατάξεις των άρθρων 23 και 24, που συζητούμε σήμερα, συνιστούν την κορύφωση αυτής της προσπάθειας, για λόγους που θα επιχειρήσω να παρουσιάσω συνοπτικά και οι οποίοι αφορούν, τόσο το ρυθμιστικό όσο και το επίπεδο της διοικητικής πρακτικής. Συγκεκριμένα, με τα άρθρα 23 και 24, εισάγονται δύο εξουσιαστικές διατάξεις. Μία στον ν. 4538, για την αναδοχή και μία στον ν.2447 του 96, για την υιοθεσία. Σκοπός των διατάξεων, είναι η έκδοση ΚΥΑ από τους συναρμόδιους Υπουργούς, δηλαδή, την Υφυπουργό Εργασίας και Κοινωνικών Υποθέσεων και τον Υπουργό Ψηφιακής Διακυβέρνησης, με την οποία θα ρυθμιστεί η διαδικασία σύνδεσης ανηλίκων προς αναδοχή και υιοθεσία, με υποψήφιους αναδόχους και θετούς γονείς.

Με τον όρο σύνδεση τι νοείται και τι δεν προβλέπεται τώρα και χρειάζεται να κάνουμε και είναι απαραίτητη η πρόβλεψη, έτσι ώστε να μπορέσουμε να εκδώσουμε την ΚΥΑ. Αυτή τη στιγμή, έχουμε ένα αποτέλεσμα του συνταιριάσματος. Όμως, τι γίνεται μέχρις ότου το παιδί - από το αποτέλεσμα του συνταιριάσματος και την γνώση αυτής στον κοινωνικό λειτουργό του γονέα και τον κοινωνικό λειτουργό του παιδιού - τοποθετηθεί στην οικογένεια; Δεν είναι γνωστό και δεν προβλέπεται πουθενά. Οπότε, με τις δύο αυτές εξουσιοδοτικές διατάξεις, εκδίδουμε την ΚΥΑ, σύμφωνα με την οποία, προσδιορίζεται η ακριβής διαδικασία, με την οποία θα μπορεί το παιδί να τοποθετείται στην ανάδοχη ή στη θετή οικογένεια.

Το κενό αυτό, λοιπόν ,προσπαθούν να θεραπεύσουν οι δύο εξουσιοδοτικές. Θα ήθελα να μιλήσω πολύ γρήγορα για την ΚΥΑ, για να μην υπάρχει, καμία μα καμία, αμφιβολία ότι κάνουμε αυτό ακριβώς που χρειάζεται, για να προασπίσουμε το βέλτιστο συμφέρον του παιδιού, αλλά και για να υπάρχει ακόμη μεγαλύτερη διαφάνεια. Όταν υπάρχει, λοιπόν, το αποτέλεσμα το συνταιριάσματος, είναι ένα αποτέλεσμα το οποίο προκύπτει ηλεκτρονικά, αλλά είναι ένα αποτέλεσμα το οποίο είναι, επίσης, πλήρως ανωνυμοποιημένο. Το θέμα είναι τι γίνεται με τα αποτέλεσμα αυτό που προκύπτει. Δηλαδή, έχεις δύο μητρώα. Το μητρώο των γονέων και το μητρώο των παιδιών, το οποίο γίνεται ένα ματσάρισμα. Τι γίνεται μετά από αυτό το ματσάρισμα. Αυτό θα περιγράψει αυτή η ΚΥΑ. Και θα σας πω ακριβώς τα στάδια.

Βγαίνει λοιπόν, το ματσάρισμα, βγαίνει η πληροφορία ποιο παιδί θα πάει σε ποιους γονείς και μετά έρχεται το σύστημα και γίνεται ανθρωποκεντρικό. Μπαίνουν οι κοινωνικοί λειτουργοί σε αυτήν την ανωνυμοποιημένη πληροφορία και μπορούν και ελέγχουν, αν για το βέλτιστο συμφέρον, πάντα του παιδιού, αν το παιδί αυτό έχει βρει την κατάλληλη γι’ αυτό οικογένεια.

Άρα, τα στάδια που θα προβλέπει η ΚΥΑ θα είναι τα εξής. Βγαίνει το αποτέλεσμα. Με το που βγαίνει το αποτέλεσμα μοιράζεται την πληροφορία αυτή, ο κοινωνικός λειτουργός του παιδιού και ο κοινωνικός λειτουργός του υποψήφιου γονέα. Αυτοί, εντός πέντε εργάσιμων ημερών, έχουμε πει ότι πρέπει να μιλήσουν μεταξύ τους, για να εκθέσουν ο ένας στον άλλον, τις πληροφορίες που έχουν από τον φάκελο. Ο κοινωνικός λειτουργός του γονέα. Ποιοι είναι οι κοινωνικοί λειτουργοί του γονέα; Δεν αλλάζουμε τίποτα. Είναι οι κοινωνικοί λειτουργοί είτε των κέντρων κοινωνικής πρόνοιας είτε των περιφερειών. Δημόσιοι κοινωνικοί λειτουργοί, έτσι ακριβώς όπως είχε προβλεφθεί. Από την άλλη είναι ο κοινωνικός λειτουργός του παιδιού. Ποιος είναι αυτός ο κοινωνικός λειτουργός; Αυτός ο οποίος γράφει το ατομικό σχέδιο οικογενειακής αποκατάστασης του παιδιού και είναι, άρα, ο κοινωνικός λειτουργός στη δομή προστασίας του παιδιού, που μένει μέχρι τώρα.

Στάδιο ένα. Μιλούν αυτοί μεταξύ τους, κοιτούν τις πληροφορίες, αν το παιδί είναι κατάλληλο για τους γονείς. Στάδιο δύο. Παρουσία και των δύο – και είναι πολύ σημαντικό και πρέπει να το αναγνωρίσω, είναι πολύ σημαντικό ότι και οι δύο κοινωνικοί λειτουργοί είναι διαφορετικοί. Έχεις έναν κοινωνικό λειτουργό για τους γονείς και έναν άλλο κοινωνικό λειτουργό για το παιδί. Δεν μπορεί οι ίδιοι να προασπίζουν και τα δύο συμφέροντα.

Αυτοί, λοιπόν, βρίσκουν για πρώτη φορά τον γονέα, συζητούν μαζί του, του εκθέτει ο κοινωνικός λειτουργός του παιδιού, τον φάκελο του παιδιού και μετά στάδιο 3, γνωρίζονται ο γονέας με το παιδί, εφόσον βέβαια έχει θεωρηθεί ότι το matching αυτό λειτουργεί. Γνωρίζει ο γονέας το παιδί, παρουσία και των δύο κοινωνικών λειτουργών και του γονέα και του παιδιού. Λαμβάνουμε υπόψιν και την άποψη του ίδιου του παιδιού, σύμφωνα με την ηλικία του και την ωριμότητα του, έτσι όπως ορίζουν τα πρωτόκολλα και με τη σύμφωνη γνώμη του παιδιού, αρχίζει η διαδικασία τοποθέτησης.

Το σημαντικότερο όλων είναι, ότι στο επίκεντρο της διαδικασίας σύνδεσης, βρίσκεται το παιδί και οι ανάγκες του. Σε κάθε στάδιο της διαδικασίας σύνδεσης ζητείται η γνώμη του ανηλίκου, με τρόπο που να συνάδει με την ηλικία και την ωριμότητά του. Η γνώμη αυτή αποτυπώνεται στην τεκμηρίωση της τελικής απόφασης. Παιδοκεντρικό είναι και το όραμά μας, για μια νέα πολιτική για την αναδοχή και την υιοθεσία. Στόχος μας είναι και παραμένει, η αποκατάσταση των 1747 παιδιών. Τα έχουμε πλέον καταγράψει και δεν είναι 91, είναι 1747 παιδιά που διαβιούν σε ιδιωτικές, δημόσιες και εκκλησιαστικές δομές παιδικής προστασίας. Στόχος μας είναι να συνδεθούν με την κατάλληλη για αυτά, οικογένεια.

**ΜΑΞΙΜΟΣ ΧΑΡΑΚΟΠΟΥΛΟΣ(Πρόεδρος της Επιτροπής)**: Τον λόγο έχει η κυρία Θεανώ Φωτίου.

**ΘΕΑΝΩ ΦΩΤΙΟΥ**: Ευχαριστώ, κυρία Υπουργέ, γιατί ήσασταν εξαιρετικά αναλυτική και βοηθάτε πολύ το Σώμα.

Πρώτα απ’ όλα, να σας πω κυρία Υφυπουργέ, ότι είσαστε πολύ τυχερή, γιατί σας παραδώσαμε, όχι τον νόμο απλά της αναδοχής - υιοθεσίας ψηφιακό, αλλά όλο το Υφυπουργείο σας που είναι ψηφιακό. Δηλαδή, εμείς σας δώσαμε ένα ψηφιακό Υφυπουργείο, με τον ΟΠΕΚΑ, ο οποίος μάζεψε όλα τα επιδόματα από εκατό μεριές και τα αποδίδει ψηφιακά, με τα 240 κέντρα κοινότητας και με τον εθνικό μηχανισμό, που τρέχει με τρία ηλεκτρονικά μητρώα. Είμαι πολύ χαρούμενη που είσαστε μια Υφυπουργός ψηφιακή και μάλιστα, εσείς προηγείστε όλων των Υπουργείων αυτή τη στιγμή και αυτό το έχει αναγνωρίσει η Ευρώπη και όλοι όσοι έχουν δει, τι έχουμε κάνει σε αυτό Υφυπουργείο.

Κυρία Υφυπουργέ, όσα είπατε δεν χρειάζονται τροπολόγηση του νόμου. Όσα είπατε είναι απλή εγκύκλιος του γενικού σας γραμματέα. Σας την καταθέτω και την έχετε βγάλει. Έχετε βγάλει όσα περιγράψατε και πρέπει όλοι οι συνάδελφοι να την πάρουν και να την διαβάσουν. Στις 3/7, δηλαδή έξι μέρες πριν μας πείτε αυτά, ο γενικός γραμματέας κ. Σταμάτης στέλνει εγκύκλιο - δεν μπορεί να μην το ξέρετε, φαντάζομαι ότι την υπογράψατε – με οδηγίες για σύνδεση ανηλίκου του εθνικού μητρώου ανηλίκων, με υποψήφιους αναδόχους ή θετούς γονείς των αντίστοιχων εθνικών μητρώων. Στάδιο 1, πρόταση σύνδεσης, το πληροφοριακό σύστημα εκτελεί μια φορά το 24ωρο προγραμματισμένη διαδικασία. Είναι αυτό που είπατε, ότι μόνο του το ψηφιακό σύστημα - σας το δείχνω, είναι εδώ το εθνικό μητρώο των παιδιών με τον ηλεκτρονικό φάκελο, εδώ είναι οι γονείς - ενώνει αυτό με αυτό και με βάση τη σειρά των παιδιών, ψάχνει κατάλληλο γονέα, ανάλογα με το τι έχει πει κατάλληλος γονέας στην ηλεκτρονική του αίτηση και τότε το βρίσκει. Αυτό είναι το πρώτο ψηφιακό ταίριασμα και ακολουθεί, χτυπάει ένα καμπανάκι, τα περιγράφει εδώ ο κ. Σταμάτης στις 3/7, πριν ψηφιστεί καμία τροπολογία. Γίνεται λοιπόν, αυτό και εφόσον προκύψει κατάλληλη σύνδεση, τότε αποστέλλεται ηλεκτρονικό μήνυμα στους δύο κοινωνικούς λειτουργούς, του ανηλίκου και των υποψήφιων γονέων. Το ίδιο μήνυμα κοινοποιείται στο Εθνικό Κέντρο Κοινωνικής Αλληλεγγύης. Σε περίπτωση, που στο φορέα στον οποίο φιλοξενείται ο ανήλικος δεν υπηρετεί κοινωνικός λειτουργός, τότε ειδοποιείται από το φορέα η αρμόδια υπηρεσία εποπτείας.

Στάδιο 2, επεξεργασία της πρότασης σύνδεσης. Είναι όλα όσα μας είπατε, «εντός πέντε εργάσιμων ημερών από τη λήψη του ηλεκτρονικού συστήματος κ.λπ….».

Είναι αποκαλυπτικό, στις 3/7 στέλνει την εγκύκλιο ο Γενικός Γραμματέας, κοιτάξτε πόσες σελίδες είναι, είναι όσα μας περιέγραψε η Υπουργός.

Προς τι η τροπολογία, κυρία Υπουργέ; Εάν με εγκύκλιο του Γενικού Γραμματέα, που έχει σταλεί πριν έξι μέρες, υλοποιείται, προς τι η τροπολογία, αν δεν είναι ύποπτη;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Δεν υπάρχει τροπολογία.

**ΘΕΑΝΩ ΦΩΤΙΟΥ:** Η τροπολόγηση του νόμου του 2018 στα δύο σημεία.

Τι λέει, λοιπόν, αυτή η τροπολόγηση; Λέει, ότι οι δύο Υπουργοί - γιατί δύο, ενώ ήταν ένας πριν, ένας, γιατί η ΗΔΙΚΑ ήταν στο Υπουργείο Εργασίας, πήγε στο Υπουργείο Ψηφιακής Πολιτικής, άρα είναι δύο τώρα, πρέπει να υπογράψει κι αυτός, επειδή η ΗΔΙΚΑ έχει το πληροφοριακό σύστημα. Λέει, λοιπόν, η τροπολόγηση των δύο άρθρων, τα δύο καινούργια άρθρα, ότι οι δύο Υπουργοί ορίζουν τους φορείς, που γίνεται το ταίριασμα.

Γιατί; Αφού είναι ορισμένοι και με εγκύκλιο του Γραμματέα ξεκαθαρίζει το θέμα. Γιατί; Αν δεν είναι για να μπουν ενδιάμεσα άλλοι ΜΚΟ, ιδιωτικά ιδρύματα κ.λπ., αλλιώς δεν χρειάζεται. Λέει «ορίζει τους φορείς και το χρόνο».

Ο κ. Σταμάτης τα λέει αναλυτικά ή έχει βγάλει την εγκύκλιο ο κ. Σταμάτης παρανόμως και έπρεπε πρώτα να έχει ψηφιστεί η τροπολογία; Εγώ ρωτάω, αν την έβγαλε παρανόμως να μου το πείτε, αν την έβγαλε νομίμως, τότε δεν χρειάζονται οι τροπολογήσεις στα δύο σημεία.

Κυρία Υφυπουργέ, να σας πω και κάτι ακόμα. Εγώ χαίρομαι, που κάθε έξι μήνες εγκαινιάζετε το νόμο του ΣΥΡΙΖΑ, χαίρομαι πάρα πολύ, γιατί αν συνεχίσετε έτσι να τον εγκαινιάζετε κάθε έξι μήνες, τον εγκαινιάσατε το Δεκέμβρη και τώρα τον ξαναεγκαινιάσατε. Μπορεί αυτό να είναι για το καλό των παιδιών, αν τον εγκαινιάζετε κάθε έξι μήνες, αλλά αυτό δεν είναι σοβαρό.

Και να σας πω και κάτι ακόμη. Έχετε αυτή τη στιγμή μία υπόθεση στα χέρια σας, που είναι πολύ σημαντική. Είναι για πρώτη φορά, που ο ΣΥΡΙΖΑ επί δύο χρόνια με τεράστιες ομάδες επιστημονικές κατάφερε να κάνει αυτό τον πρωτότυπο νόμο, γιατί αυτός ο πρωτότυπος νόμος, κυρία Υφυπουργέ, δεν είναι απλά ένας νόμος που συνδέει δύο διαφορετικά νομικά καθεστώτα και τα ενιαιοποιεί, δηλαδή της αναδοχής και της υιοθεσίας σε αστικούς κώδικες από τη μια και από την άλλη απλές νομικές πράξεις. Αλλά, εξαιτίας του ότι έβαλε τον ΣΚΛΕ πράγματι μέσα στην έκθεση καταλληλότητας, έλυσε ένα πρόβλημα που υπήρχε, δηλαδή, ότι δεν υπήρχαν κοινωνικοί λειτουργοί για να κάνουν την έκθεση καταλληλότητας, γι’ αυτό περιμέναμε 6 με 8 χρόνια.

Όταν είχαμε, λοιπόν, αυτή την ιδέα, δεν αφήσαμε τον ΣΚΛΕ, χωρίς εκπαίδευση, κυρία Υφυπουργέ, ο ΣΚΛΕ άρχισε να εκπαιδεύεται πράγματι τον τελευταίο μήνα, πριν πέσει η κυβέρνηση, όμως φτιάξαμε τα μαθήματα. Εμείς δώσαμε σε δημόσιο ίδρυμα, δηλαδή στο Πανεπιστήμιο Θράκης, στο Δημοκρίτειο, να φτιάξει τα μαθήματα και έφτιαξε και τα μαθήματα για το ΣΚΛΕ, και τα μαθήματα για τους γονείς, και τα μαθήματα για τους εκπαιδευτές των γονέων. Το πληρώσατε, κυρία υφυπουργέ, 61.000 ευρώ, δεν είχαμε προλάβει εμείς να το πληρώσουμε. Το πληρώσατε, καλά κάνατε.

Μήπως ξέρετε να μου πείτε τι το κάνατε; Γιατί δεν το χρησιμοποιήσατε στην εκπαίδευση των γονέων.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει η κυρία Γιαννάκου.

**ΜΑΡΙΕΤΤΑ ΓΙΑΝΝΑΚΟΥ**: Κύριε Πρόεδρε, όπως ξέρετε εγώ έθεσα το ζήτημα του άρθρου 23 και 24. Μετά ταύτα πράγματι συναντήθηκα με την Υφυπουργό συναντήθηκα και με την κυρία Φωτίου που μου ζήτησαν να τα πούμε και κατέληξα στο εξής συμπέρασμα.

Πρώτον, ότι το κράτος έχει συνέχεια και δεν χρειάζεται κανένας διαπληκτισμός ποιος έκανε τι. Έγινε ένα έργο επί ΣΥΡΙΖΑ, το οποίο η Νέα Δημοκρατία υπερψήφισε την εποχή εκείνη - και καλά έκανε - και τώρα συνεχίζεται και με ταχύτητα, πρέπει να ομολογήσουμε.

Δεύτερον, η Κοινή Υπουργική Απόφαση η οποία θα εκδοθεί, η Yφυπουργός με διαβεβαίωσε, ότι αφορά στον ρόλο του Δημοσίου και του κράτους. Δεν προτίθεται το Υπουργείο ούτε να αναθέσει σε ιδιωτικούς φορείς ούτε να περάσει σε άλλους αυτή την υπευθυνότητα.

Θα δοκιμαστεί το συγκεκριμένο, λοιπόν, σύστημα, το οποίο πραγματικά έχει εξαιρετικό ενδιαφέρον. Δηλαδή, η χρησιμοποίηση του ηλεκτρονικού συστήματος και ταυτόχρονα η προσπάθεια από το Υπουργείο να λυθούν θέματα που αφορούν σε ένα πλήθος Ιδρυμάτων που πριν ήταν ανεξέλεγκτα. Αυτό επιχείρησε και ο νόμος ο οποίος έγινε επί ΣΥΡΙΖΑ.

Πολύς θόρυβος, λοιπόν, για το τίποτα.

Εγώ έκανα τη φασαρία την προηγούμενη φορά. Είχα τη συζήτηση από τη μία πλευρά και τις διαβεβαιώσεις από το Υπουργείο, από την κυρία Μιχαηλίδου και νομίζω ότι δεν έχω λόγους να έχω αντιρρήσεις επ΄ αυτού του θέματος.

Νομίζω ότι πρέπει να προχωρήσουμε, εφόσον είναι ξεκάθαρη η θέση, δεν εμπλέκονται άλλοι τρίτοι και το συμφέρον του παιδιού παραμένει στο επίκεντρο αυτής της προσπάθειας.

Ευχαριστώ, κύριε Πρόεδρε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Και εμείς σας ευχαριστούμε, κυρία Γιαννάκου.

Είναι σωστό να δίνονται διευκρινήσεις για να μην υπάρχουν ερωτηματικά.

Κυρία Υφυπουργέ, θέλετε να απαντήσετε;

Έχετε τον λόγο.

**ΔΟΜΝΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Ασφαλίσεων)**: Σας ευχαριστώ, κύριε Πρόεδρε, αν και μπορώ να πω ότι ο Υπουργός τα είπε όλα για μένα.

Το πιο σημαντικό είναι αυτό που είπε η κυρία Γιαννάκου, ότι δεν υπάρχει κανένας λόγος να μαλώνουμε μεταξύ μας. Είναι ένα ζήτημα που πρέπει να είμαστε όλοι μαζί.

Είναι ένα ζήτημα, κυρία Φωτίου, που κάθε φορά που βγαίνω λέω ότι υλοποιούμε έναν καλό νόμο, έναν νόμο που είχαμε καταλάβει και το 2018 ότι είναι καλός, εξ΄ ου και υπερψηφίσαμε. Οπότε δεν χρειάζεται από το μηδέν να δημιουργούμε προβλήματα.

Εγκύκλιος: Ξέρετε, κυρία Φωτίου δεν δίνουμε εμείς στο Υπουργείο τα παιδιά με Εγκύκλιο. Τα παιδιά δεν δίνονται με Εγκύκλιο.

Η Εγκύκλιος ήταν αποσαφηνιστικές οδηγίες, οδηγίες οι οποίες δίνονται στα στελέχη, στους κοινωνικούς λειτουργούς, έτσι ώστε να έχουμε κάποιο feed back.

Τα παιδιά, λοιπόν, εμείς δεν τα δίνουμε με Εγκύκλιο. Πρέπει να έχουμε νομική βάση, έτσι ώστε τα παιδιά να τα δώσουμε με Υπουργική Απόφαση. Δεν μπορεί ο κάθε κοινωνικός λειτουργός, δεν μπορούν τα ιδιωτικά συμφέροντα να μπαίνουν στη μέση και να ερμηνεύουν Εγκυκλίους, κατά το δοκούν. Χρειάζεται νομική βάση.

Ως προς τους ιδιωτικούς φορείς, θα δείτε ποιοι ακριβώς φορείς θα ορίζονται μέσα στην ΚΥΑ. Θα είναι οι ίδιοι ακριβώς φορείς οι οποίοι με δική σας Υπουργική το 2019 έχουν βγει.

Ποιοι είναι αυτοί; Αυτοί είναι οι δημόσιοι λειτουργοί, κοινωνικοί λειτουργοί περιφερειών και ΚΚΠΑ και ΚΚΠ γενικότερα σε όλες τις περιφέρειες, οι κοινωνικοί λειτουργοί που χειρίζονται τα ΑΣΟΑ, άρα και τις αιτήσεις των γονέων, το ΕΚΑ ΚΑΙ ΗΔΙΚΑ, αυτοί.

Μόνο Δημόσιο, δεν έχουμε τίποτα άλλο. Δεν έχουμε τίποτα άλλο, εσείς είχατε κάτι άλλο. Αυτοί που έβαλαν τους ιδιώτες στο ΕΣΑΝΥ ήσασταν εσείς. Εμείς τους βγάλαμε.

Για να ξέρει και η υπόλοιποι Εθνική Αντιπροσωπεία στο Εθνικό Συμβούλιο Αναδοχής και Υιοθεσίας (ΕΣΑΝΥ) ήταν η δική μας κυβέρνηση που έβγαλε τους ιδιωτικούς φορείς. Μέχρι πρότινος αυτοί υπήρχαν. Δεν δεχόμαστε καμία ιδιωτική συμπλοκή.

Οι ιδιωτικοί φορείς ας έρχονται να τους ακούμε. Θα έρχονται μόνο κατόπιν προσκλήσεως του ΕΣΑΝΥ και θα ακούγονται. Δεν θα παίρνουν αποφάσεις.

Αποφάσεις για τα παιδιά παίρνει το Δημόσιο.

Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Δαβάκης.

 **ΑΘΑΝΑΣΙΟΣ ΔΑΒΑΚΗΣ:** Κύριε Πρόεδρε, θέλω να εντοπίσω την παρέμβασή μου σε κάτι, το οποίο ελέχθη προηγουμένως από τον Υπουργό, τον κ. Πιερρακάκη.

Θέλω να χαιρετίσω αυτή την έκφραση, διότι πραγματικά αποτελεί την εμβληματική φράση του Υπουργείου του οποίου ηγείται.

Πιστεύω ότι η ψηφιακή σύγκλιση, όπως είπε και ο Υπουργός μειώνει ή και εξαφανίζει τις ανισότητες μεταξύ των ανθρώπων και των κοινωνικών ομάδων.

Απλοποιεί τα πράγματα και κυρίως, όπως είπε, πράγματι, ενισχύει την εμπιστοσύνη του πολίτη στους θεσμούς.

Μία εμπιστοσύνη που για πολλές δεκαετίες έχει διαρραγεί.

Πιστεύω ότι με ένα εύληπτο και απλό τρόπο θα μπορέσει δια αυτού του τρόπου η πολιτεία να έρθει πιο κοντά στον πολίτη, να είναι πιο αυθεντική, πιο οικονομική στις συναλλαγές της και να δώσει όλη εκεί την εικόνα που συνθέτει την προσπάθεια που γίνεται αυτή τη στιγμή στην ψηφιακή σύγκλιση.

Τα λέω αυτά ως πρόλογο μιας εμπειρίας που εμείς οι επαρχιώτες βουλευτές αποκομίζουμε συνέχεια όσον αφορά στη μεταρρύθμιση που γίνεται στον τομέα του Υπουργείου Εργασίας και στον ασφαλιστικό κλάδο.

Το είχα πει και στην προηγούμενη συνεδρίαση της Επιτροπής μας επί του ιδίου νομοσχεδίου, κύριε Υπουργέ και θα ήθελα να τείνετε ευήκοον ους προς αυτό, δεδομένου ότι είναι εξαιρετικά αυτά τα οποία λέγονται, πολλά από τα οποία εφαρμόζονται, αλλά όλοι θα κριθούμε και εκ των αποτελεσμάτων των πολιτικών μας.

Εφαρμοστές χρειαζόμαστε και αποτελέσματα της όποιας πολιτικής.

Μιλούσα πριν από δύο ώρες με την Προϊσταμένη του Ενιαίου Φορέα Κοινωνικής Ασφάλισης (ΕΦΚΑ) της Σπάρτης. Ο ΕΦΚΑ έχει δεχθεί αυτή τη στιγμή όλο το συνταξιοδοτικό και άλλο υλικό του πρώην ΟΓΑ. Οι άνθρωποι, οι οποίοι βρίσκονται σήμερα στον ΕΦΚΑ της Σπάρτης, της Λάρισας, της Κοζάνης, όλων των περιφερειών που έχουν ΟΓΑ, έχουν περάσει ένα πεντάωρο σεμινάριο, κύριε Υπουργέ, το οποίο, δεν είχε καμία αποτύπωση του πεδίου, του οποίου καλούνται σήμερα να εφαρμόσουν.

Ποιο είναι το πεδίο;

Ο συνταξιοδοτικός φάκελος του Πιερρακάκη, του Δαβάκη, της γιαγιάς μας, του παππού μας, της θείας μας, ο οποίος, είναι πλήρως άγνωστος από τους ανθρώπους που μέχρι πρότινος ασχολούντο με το ΙΚΑ. Αυτοί είναι οι πρώην υπάλληλοι του ΙΚΑ, δηλαδή, οι μισθωτές υπηρεσίες, οι οποίες σήμερα καλούνται να δώσουν λύση. Αυτό που μου πρότειναν και με παρακάλεσαν είναι να έρθει κάποιος υπάλληλος από τον ΟΓΑ από την Κεντρική Υπηρεσία, δηλαδή, να διασπαρούν οι υπάλληλοι και να τους κάνουν προσομοίωση αυτών που καλούνται σήμερα να κάνουν. Με άλλα λόγια δεν έχουν γνώσεις των φακέλων και του τρόπου που οι φάκελοι αυτοί μπορούν να διεκπεραιωθούν.

Εγώ, λοιπόν, θα πρότεινα αντί να υπάρξει αυτό, δηλαδή, ο υπάλληλος από την Κεντρική Υπηρεσία του ΟΓΑ της Πατησίων, π.χ. να έρθει στη Σπάρτη, στην οδό Θερμοπύλων ή στη Λάρισα, να γίνει μια ψηφιακή προσομοίωση μέσω συγκεκριμένου φακέλου και της Κεντρικής Υπηρεσίας. Δείτε το λίγο, γιατί είναι τεράστιο το πρόβλημα. Συνωθούνται σάκοι με φακέλους στους διαδρόμους των υπηρεσιών με ό,τι αυτό συνεπάγεται για την ταλαιπωρία και κυρίως την αποδοτικότητα που πρέπει να έχουμε ως εφαρμοστές πολύ συγκεκριμένων και πολύ επιτυχών πολιτικών, τις οποίες αυτή τη στιγμή υιοθετείτε.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κύριε Υπουργέ και εγώ θέλω να συμμαρτυρήσω σε αυτό που είπε ο συνάδελφος, Βουλευτής από τη Λακωνία. Πιστεύω ότι θα βοηθούσε και πραγματικά υπάρχει ένα τεράστιο ζήτημα με τον όγκο αιτήσεων για συνταξιοδότηση που καθυστερούν για γραφειοκρατικούς λόγους.

Τον λόγο έχει ο Υφυπουργός Ψηφιακής Διακυβέρνησης, ο κ. Ζαριφόπουλος.

**ΓΡΗΓΟΡΗΣ ΖΑΡΙΦΟΠΟΥΛΟΣ (Υφυπουργός Ψηφιακής Διακυβέρνησης):** Θα αναφερθώ αποκλειστικά στα ψηφιακά θέματα.

Κύριε Κάτση, έχω παρακολουθήσει με μεγάλη προσοχή τις τοποθετήσεις σας και τις τρεις ημέρες. Καταλαβαίνω, αφενός, το ρόλο σας. Πρέπει να κάνετε αντιπολίτευση. Καλό είναι βέβαια, όμως, ακριβώς για να γίνεται αυτή η αντιπολίτευση με έναν εποικοδομητικό τρόπο, να μην δημιουργούνται εντυπώσεις. Πάνω σε αυτά τα συγκεκριμένα θέματα θέλω να τοποθετηθώ.

Όσον αφορά στην άυλη συνταγογράφηση, επειδή αναφερθήκατε σε θέματα προστασίας των προσωπικών δεδομένων. Δεν υπάρχει κανένα τέτοιο θέμα για την άυλη συνταγογράφηση. Εκτός αν θέτετε εν αμφιβόλω συνολικά την ηλεκτρονική συνταγογράφηση. Η άυλη συνταγογράφηση, τι είναι; Εκεί που ο γιατρός, στο σύστημα της συνταγογράφησης, θα πατούσε το κουμπί και θα έστελνε τη συνταγή στον εκτυπωτή, προκειμένου αυτή να εκτυπωθεί, ώστε να δώσει, έγχαρτα, στον ασθενή τη συνταγή του. Αντί να πατήσει το κουμπί, λοιπόν, και να στείλει τη συνταγή στον εκτυπωτή, πατάει ένα άλλο κουμπί και στέλνει τη συνταγή στο κινητό του πολίτη. Αυτό τι μας γλυτώνει; Μας γλιτώνει τη φυσική μετάβαση του πολίτη στο ιατρείο. Πάρα πολύ σημαντικό, κυρίως για τους χρονίως πάσχοντες συμπολίτες μας. Πάρα πολύ σημαντικό, όπως που όλοι είδαμε κατά την περίοδο της πανδημίας. Γλιτώνουμε, λοιπόν, μία φυσική μετάβαση, μια μετακίνηση που είναι πραγματικά άσκοπη, ειδικά στις περιπτώσεις των χρονίως πασχόντων συμπολιτών μας, οι οποίοι επαναλαμβάνουν σε τακτά χρονικά διαστήματα τις ίδιες συνταγές. Αυτό είναι όλο. Δεν υπάρχει κάτι παραπάνω. Δεν πρέπει να δημιουργούνται εντυπώσεις ότι ξαφνικά υπάρχει θέμα με τα προσωπικά δεδομένα. Δεν υπάρχει κανένα.

Όσον αφορά στην Τροπολογία για το 5G. Δεν υπάρχει κανένα θέμα που έχει να κάνει με τη δημοπρασία. «Αδειάζουμε» μία συχνότητα. Εκεί που στη συχνότητα αυτή, σήμερα, βρίσκονται τα αγροτικά δίκτυα, αυτά πρέπει να μετακινηθούν, για να «αδειάσει» η συχνότητα και να συμπεριληφθεί στη δημοπρασία του φάσματος για το 5G . Θα υπάρξει ένα κόστος μελέτης. Το κόστος αυτό θα το αναλάβει η Κοινωνία της Πληροφορίας, η ΚτΠ ΑΕ. Το κόστος της μετακίνησης δεν πρόκειται να επιβαρύνει το κράτος. Θα είναι κομμάτι της δημοπρασίας και θα το αναλάβει ο ιδιωτικός τομέας.

Δεν υπάρχει, λοιπόν, κάποιο θέμα, αυτή τη στιγμή. Και είναι καλό να μην δημιουργούνται εντυπώσεις ότι δίνουμε το φάσμα δωρεάν. Δεν συμβαίνει κάτι τέτοιο. Είναι καθαρά τεχνικό το θέμα. Μετακινούμε κάποιους που βρίσκονται στη συγκεκριμένη συχνότητα, προκειμένου αυτή η συχνότητα να είναι διαθέσιμη για τις τεχνολογίες 5G, μέσω της δημοπρασίας.

Τέλος, σε κάποιες παρεμβάσεις που κάνατε στη δεύτερη συνεδρίαση. Επειδή αναφερθήκατε εκτενώς στην έλλειψη στρατηγικής και στο γεγονός ότι λειτουργούμε με απευθείας αναθέσεις και έχει στεγνώσει η αγορά πληροφορικής. Κοιτώ τις σημειώσεις μου και διαβάζω ακριβώς τις λέξεις που χρησιμοποιήσατε.

Θα μπορούσα πολύ εύκολα να αναφερθώ στα πεπραγμένα της δικής σας κυβέρνησης, γιατί τυχαίνει να προέρχομαι από αυτήν την αγορά και να ξέρω ακριβώς πόσο πραγματικά αξιοποιήθηκε η αγορά πληροφορικής, κατά την περίοδο της διακυβέρνησής σας. Αλλά δεν θα το κάνω.

Θα μιλήσω, όμως, για να ενημερωθεί και το Σώμα, αλλά να ενημερωθούν και οι πολίτες που μας παρακολουθούν, για το πώς ακριβώς βγήκαν αυτά τα έργα, αυτούς τους μήνες. Αυτά τα έργα είναι σημαντικά. Τα νούμερα μιλάνε από μόνα τους. Όταν αυτή τη στιγμή στον gov.gr έχουμε ξεπεράσει τα 5 εκατομμύρια διακόσιες χιλιάδες επισκέψεων, όταν έχουμε πάνω από 200.000 εξουσιοδοτήσεις ηλεκτρονικές, όταν έχουμε πάνω από 450.000 ηλεκτρονικές υπεύθυνες δηλώσεις, όταν έχουμε πάνω από 30.000 προσωρινές άδειες οδήγησης, όταν έχουμε 9 στα 10 νήπια γράφτηκαν από τους γονείς τους ηλεκτρονικά, 84.000 ηλεκτρονικές εγγραφές στα νηπιαγωγεία. Υπάρχει έργο.

Αυτό το έργο προέκυψε πρωτίστως αξιοποιώντας τους ανθρώπινους πόρους του δημοσίου. Δεν φαντάζομαι να είστε αντίθετος με αυτό.

Αξιοποιήσαμε τους προγραμματιστές, τους εξαιρετικούς μηχανικούς του ΕΔΥΤΕ, του Εθνικού Δικτύου Υποδομών Τεχνολογίας και Έρευνας, του GUnet (Greek Universities Network), που είναι επίσης στον ευρύτερο δημόσιο τομέα, οι άνθρωποι που έστησαν την Ψηφιακή Ακαδημία Πολιτών.

Εκεί που δεν μπορούσαμε να ολοκληρώσουμε ένα τέτοιο έργο στο 100%, αξιοποιώντας τους δημοσίους υπαλλήλους, κάναμε κάποιες μικρές απευθείας αναθέσεις των 20 χιλιάδων ευρώ. Υπάρχει αυτή η δυνατότητα, ακριβώς για να μπορέσουμε να επισπεύσουμε αυτά τα έργα, να μην πάμε στους μεγάλους διαγωνισμούς των φαραωνικών έργων, αλλά να δώσουμε υπηρεσίες στον πολίτη. Και αυτό το καταφέραμε.

Είναι κάτι το οποίο πρέπει να μας το πιστώσετε. Το γεγονός, δηλαδή, ότι σχεδιάσαμε πολλά μικρά έργα πληροφορικής, με ευέλικτες διαδικασίες σχεδιασμού και υλοποίησης αξιοποιώντας πλήρως, πρωτίστως τον δημόσιο τομέα και αξιοποιώντας και ένα κομμάτι της αγοράς. Συνολικά όμως, το κόστος για τον Έλληνα φορολογούμενο είναι πολύ μειωμένο. Αυτά όλα τα οποία όλοι μας αυτή τη στιγμή, έχουμε βάλει στην καθημερινότητά μας και κάνουν τη ζωή μας πιο εύκολη και πιο αποδοτική, έχουν κοστίσει ελάχιστα στον Έλληνα φορολογούμενο και αυτό πρέπει να το πούμε.

Προφανώς, θα υπάρξουν μεγάλα έργα πληροφορικής, τα οποία θα δημοπρατηθούν και θα είναι πολλά αυτά. Θα είναι πολύ περισσότερα από αυτά τα οποία η δική σας Κυβέρνηση προκήρυξε. Συνεχίζουμε κάποια από αυτά που βρήκαμε, είναι λίγα όμως και πρέπει να το πούμε αυτό, είναι μετρημένα στα δάχτυλα τα έργα τα οποία προχωράμε και θα είναι πολύ περισσότερα τα έργα τα οποία θα προκηρυχθούν. Άρα, προφανώς, θα εμπλακεί η αγορά πληροφορικής στη χώρα μας, αλλά, θα συνεχίσουμε και με μικρά έργα, αξιοποιώντας ξαναλέω τους ανθρώπινους πόρους του δημοσίου τομέα και αυτό το μείγμα είναι που θα μας οδηγήσει στο ψηφιακό μετασχηματισμό της χώρας.

Ο ψηφιακός μετασχηματισμός της χώρας, όπως έχουμε ξαναπεί, δεν έχει κομματικό πρόσημο, είναι ένα εθνικό στοίχημα. Είμαστε ουραγοί και πρέπει να κινηθούμε πάρα πολύ γρήγορα. Θα αξιοποιήσουμε όλους τους πόρους, όλες τις δυνατότητες που έχουμε και σ αυτήν την προσπάθεια, προφανώς, είμαστε ανοιχτοί στην εποικοδομητική Αντιπολίτευση από την πλευρά σας, πάντα όμως, μέσα σε ένα πλαίσιο όπου δεν δημιουργούνται εντυπώσεις αλλά, μιλάμε για τα πράγματα όπως ακριβώς είναι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Νομίζω ότι όλοι συμφωνούμε ότι ο ψηφιακός μετασχηματισμός, όπως είπατε, δεν έχει χρώμα, άρα είναι ένα εθνικό στοίχημα.

Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης, «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις». Όπως συνάγεται από τις τοποθετήσεις των Εισηγητών και των Ειδικών Αγορητών, τα άρθρα του σχεδίου νόμου γίνονται δεκτά κατά πλειοψηφία. Επίσης, γίνεται δεκτή κατά πλειοψηφία, η τροπολογία με γενικό αριθμό 386 και ειδικό 1, τα άρθρα της οποίας εντάσσονται στο νομοσχέδιο ως ίδια άρθρα.

Συνεπώς, το σχέδιο νόμου του Υπουργείου Ψηφιακής Διακυβέρνησης, «Επιτάχυνση και απλούστευση της ενίσχυσης οπτικοακουστικών έργων, ενίσχυση της ψηφιακής διακυβέρνησης και άλλες διατάξεις», γίνεται δεκτό επί της αρχής, επί των άρθρων και στο σύνολό του κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Δαβάκης Αθανάσιος, Κούβελας Δημήτριος, Κωνσταντινίδης Ευστάθιος, Ταγαράς Νικόλαος, Χαρακόπουλος Μάξιμος, Κάτσης Μάριος, Φωτίου Θεανώ, Κωνσταντόπουλος Δημήτριος, Δελής Ιωάννης και Αδαμοπούλου Αγγελική.

Τέλος και περί ώρα 12.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**